Polis selamatkan lelaki Bangladesh dilarikan lima suspek

KUALA LUMPUR, 14 Oktober- Seorang lelaki warga Bangladesh yang tangan dan kakinya dirantai kerana dipercayai berhutang diselamatkan polis di sebuah bangunan kosong di Seri Kembangan di sini, Ahad lepas.Ketua Polis Daerah Sentul, ACP Beh Eng Lai, berkata mangsa berusia 45 tahun ditemukan susulan penahanan dua lelaki warga Bangladesh dipercayai suspek utama berumur 34 dan 43 tahun di sebuah rumah kongsi berhampiran bangunan berkenaan pada hari sama.Beliau berkata polis turut menahan tiga warga tempatan iaitu sepasang suami isteri berusia 33 tahun dan seorang wanita berumur 56 tahun di sekitar Lembah Klang pada Isnin lepas.Katanya, mangsa dipercayai dilarikan kesemua suspek terbabit di Jalan Sentul Indah di sini, pada 7 Oktober lalu selepas berhutang RM25,000 dengan salah seorang daripada mereka.“Mereka telah meminta wang tebusan sebanyak RM40,000 daripada keluarga mangsa yang berada di negara asal,” katanya dalam kenyataan malam tadi.

Ketua Polis Daerah Sentul, ACP Beh Eng Lai / FOTO BERNAMA

Menurutnya polis turut merampas antaranya enam telefon bimbit dan sebuah kereta yang dipercayai digunakan ketika melakukan jenayah berkenaan.Katanya dua warga asing terbabit direman sehingga 24 Oktober ini manakala tiga lagi dibebaskan dengan jaminan polis dan kes disiasat mengikut Seksyen 362 Kanun Keseksaan kerana melarikan orang. -BERNAMA


Pasangan kekasih ditahan proses, edar 'mushroom'

KUALA LUMPUR, 13 Oktober- Sepasang kekasih warga tempatan ditahan kerana disyaki terlibat memproses dan mengedar dadah jenis tumbuhan semula jadi dikenali sebagai 'mushroom'.Timbalan Ketua Polis Kuala Lumpur, Datuk Yahaya Othman berkata, suspek berusia 29 dan 30 tahun itu ditahan dalam Op Grace bersama 58 kilogram dadah berkenaan yang dianggarkan bernilai RM1.4 juta.Suspek yang juga pelajar universiti tempatan itu diberkas di sebuah kondominium di Wangsa Maju pada Selasa lalu."Dalam operasi bermula pukul 6.30 petang, kedua-dua suspek pada mulanya ditahan di lobi kondominium berkenaan bersama satu kilogram 'mushroom'.Berikutan tangkapan itu, polis menyerbu sebuah unit kondominium di situ yang menjadi tempat tinggal pasangan tersebut, kita menemui sejumlah besar dadah terdiri daripada 57 kilogram 'mushroom' dalam beberapa guni, 17.7 gram ganja serta 23 botol cecair vape mengandungi dadah," katanya dalam sidang media di sini.

(Datuk Yahaya Othman, Timbalan Ketua Polis Kuala Lumpur)

Hasil maklumat dan risikan mendapati, suspek dikesan aktif menjual dadah dalam bentuk rokok dan cecair vape menerusi media sosial sejak tiga bulan lalu.Tambah Datuk Yahaya, suspek lelaki yang mengambil jurusan Sains Komputer membeli bekalan dadah 'mushroom' dari luar negara daripada pembekal menerusi 'dark web'."Suspek lelaki didapati mempelajari cara-cara memproses 'mushroom' sebagai rokok dan cecair vape secara dalam talian. Teman wanitanya pula yang berkelulusan Diploma Pengurusan Hotel sebagai pembantu," katanya.Hasil saringan urin mendapati kedua-dua suspek negatif dadah, manakala suspek lelaki mempunyai satu rekod lampau berkaitan kes dadah.Semakan harga terkini, sebatang rokok mengandungi 0.5 gram 'mushroom' dijual pada harga antara RM100 hingga RM150.Kes disiasat di bawah Seksyen 39B Akta Dadah Berbahaya 1952.Suspek direman selama tujuh hari sehingga 18 Oktober bagi membantu siasatan.


Pemandu e-hailing dihadap ke mahkamah, bunuh kanak-kanak lelaki berusia empat tahun

JOHOR BAHRU, 13 Oktober- Seorang pemandu e-hailing dihadapkan ke Mahkamah Majistret Johor Bahru atas pertuduhan membunuh kanak-kanak lelaki berusia empat tahun awal bulan ini.Tertuduh, Chan Wen Jie, 28 tahun mengangguk faham ketika pertuduhan dibacakan dalam Bahasa Mandarin di hadapan Majistret R. Salini.Tiada pengakuan direkodkan dan kes disebut semula 17 November ini untuk laporan bedah siasat.Dia didakwa melakukan bunuh dengan menyebabkan kematian kanak-kanak berkenaan di sebuah rumah di Taman Skudai Ria, Skudai, di sini, antara pukul 8.00 malam hingga 8.30 malam, 2 Oktober lalu.Pendakwaan dibuat mengikut Seksyen 302 Kanun Keseksaan yang memperuntukkan hukuman mati.Tertuduh diwakili Peguam K. Veeranesh Babu.Di mahkamah sama, pembantu rumah kepada Chan, Yuliana, 40 tahun, dipenjara enam bulan selepas mengaku bersalah tidak memiliki apa-apa pas sah yang dikeluarkan mengikut undang-undang untuk masuk ke negara ini.

(Pembantu rumah kepada Chan, Yuliana, 40 tahun dipenjara enam bulan selepas mengaku bersalah atas pertuduhan terhadapnya)

Kesalahan dibuat kira-kira pukul 10.15 pagi 3 Oktober lalu di kediaman sama.Tertuduh warga negara Indonesia didakwa melanggar peruntukan mengikut Seksyen 6 (1) (c) Akta Imigresen 1959/63.Kes dikendali Timbalan Pendakwa Raya Nur Aina Syakira Muhammad Syafiq Sis.


Kes basikal lajak: Rayuan kerani akan didengar 31 Mac tahun depan

SHAH ALAM, 13 Oktober- Mahkamah Rayuan menetapkan 31 Mac tahun depan bagi mendengar rayuan kerani Sam Ke Ting terhadap sabitan kesalahan, hukuman penjara enam tahun dan denda kerana memandu secara melulu sehingga menyebabkan kematian lapan remaja yang menunggang basikal lajak pada 2017.Seorang daripada peguam tertuduh, Yasmeen Soh Sha-Nisse ketika dihubungi mengesahkan tarikh pendengaran rayuan itu selepas pengurusan kes di hadapan Timbalan Pendaftar Mahkamah Rayuan Norkamilah Aziz.Beliau berkata pihak pembelaan dan pendakwaan perlu memfailkan hujahan bertulis masing-masing pada 16 Mac tahun depan dan pengurusan kes terakhir akan diadakan pada 17 Mac tahun depan.Pengurusan kes hari ini, turut dihadiri peguam Sam yang lain, Harvinderjit Singh dan Faizal Mokhtar, manakala pendakwaan dikendalikan Timbalan Pendakwa Raya Mohd Fairuz Johari.Pada 28 Oktober 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada pukul 3.20 pagi, 18 Februari 2017.Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16. Pada 2019, Hakim Mahkamah Tinggi Dr Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan memandu secara melulu.Majistret Siti Hajar Ali yang mendengar kes itu pada 2019, sekali lagi melepas dan membebaskan Sam pada akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.

(Sam Ke Ting / FOTO BERNAMA)

Pada 13 April tahun ini, Hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukuman penjara.Mahkamah Rayuan juga telah membenarkan permohonan Sam untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya. -BERNAMA


Sindiket penyeludupan PATI di Johor tumpas

JOHOR BAHRU, 12 Oktober- Jabatan Imigresen Malaysia berjaya menumpaskan satu sindiket penyeludupan pendatang asing tanpa izin (PATI) ke negara ini, yang disyaki didalangi dua pegawai Imigresen menerusi Ops Seludup Hitam di Jalan Skudai, Johor Bahru, tengah hari tadi.Menurut Ketua Pengarah Imigresen, Datuk Sri Khairul Dzaimee Daud, dua pegawai imigresen terlibat berusia 20 dan 27 tahun turut ditahan .Beliau berkata dalam serbuan itu, seramai 25 orang PATI warga Indonesia berusia 24 hingga 41 tahun, yang baharu diseludup masuk ditahan dalam sebuah bas. Manakala dua tekong tempatan berusia 34 dan 49 tahun, masing-masing ditahan dalam bas sama dan sebuah kereta.

(Ketua Pengarah Imigresen, Datuk Sri Khairul Dzaimee Daud sedang memeriksa pasport PATI pada sidang media di Kompleks Sultan Abu Bakar)

Sindiket dipercayai aktif sejak awal tahun ini, dan kira-kira 700 migran sudah diseludup masuk sejak sempadan negara dibuka April lalu."Migran dari Batam, Indonesia yang sudah disenarai hitam dibawa masuk melalui sempadan Malaysia-Singapura di Gelang Patah, sebelum ke Terminal Larkin untuk mendapat cop palsu oleh pegawai imigresen yang bersubahat", katanya dalam sidang media operasi berkenaan di Kompleks Sultan Abu Bakar, Gelang Patah. "Bas kemudian akan membawa migran ke Terminal Bersepadu Selatan, Kuala Lumpur. Setiap migran akan membuat bayaran sebanyak secara purata RM5,000 hingga RM6,000 seorang, tetapi daripada temu bual yang saya lakukan sebentar tadi, terdapat dalam kalangan mereka yang bayar sehingga 19 juta Rupiah iaitu dianggarkan RM7,000-RM8,000 berdasarkan kepada kiraan dibuat setiap trip akan dikenakan bayaran RM125,000 untuk 5 orang migran diseludup masuk", katanya.Semua PATI disiasat mengikut Seksyen 36 Akta Imigresen 1959/63, manakala dua tekong disiasat mengikut Seksyen 26A Akta Antipemerdagangan Orang dan Antipenyeludupan Migran 2007.


PU Azman hadapi lima tuduhan lakukan amang seksual terhadap dua remaja lelaki

SEREMBAN, 12 Oktober- Seorang pendakwah selebriti dihadapkan ke Mahkamah Sesyen di sini hari ini atas lima pertuduhan melakukan amang seksual ke atas dua remaja lelaki bawah umur.Azman Syah Alias, 41, atau lebih dikenali sebagai PU Azman mengaku tidak bersalah atas semua pertuduhan itu yang dibacakan di hadapan Hakim Datin Surita Budin.Mengikut pertuduhan pertama hingga ketiga, tertuduh didakwa melakukan amang seksual fizikal terhadap seorang remaja lelaki berusia 17 tahun, di dalam tandas dan ruang tamu sebuah rumah di taman perumahan dekat Labu, Nilai antara pukul 3.00 hingga 5.00 pagi pada 6 Julai lepas.Tertuduh juga menghadapi dua pertuduhan sama terhadap seorang remaja lelaki berusia 16 tahun 10 bulan.Perbuatan itu didakwa dilakukan dalam bilik tidur antara jam 8.30 malam hingga 12 tengah malam pada 5 Februari dan di ruang tamu rumah sama antara pukul 3 hingga pagi, 6 Julai.Pendakwaan dikemukakan mengikut Seksyen 14(a) Akta Kesalahan-kesalahan Seksual Terhadap Kanak-Kanak 2017 yang memperuntukkan hukuman penjara tidak melebihi 20 tahun dan sebat, jika sabit kesalahan.

Kes dikendalikan Timbalan Pendakwa Raya Husni Fairos Ramly, manakala tertuduh diwakili peguam Mohamad Zahid Ahmad dan Fahmi Adilah.Mahkamah membenarkan tertuduh diikat jamin RM40,000 bagi semua pertuduhan dengan seorang penjamin.Tertuduh turut dilarang daripada mendekati mangsa dan saksi sehingga kes selesai, selain melapor diri di balai polis berhampiran setiap bulan, serta pasport diserahkan kepada mahkamah.Kes ditetapkan untuk sebutan semula bagi serahan dokumen pada 8 Disember.-BERNAMA


Premis simpan diesel tanpa kebenaran diserbu, dua pekerja ditahan

PUTRAJAYA, 12 Oktober- Aktiviti pemindahan diesel bersubsidi dan stor penyimpanan tanpa kebenaran diserbu di sebuah premis tanpa nombor di Taman Industri, Selesa Jaya, Johor.

Serbuan dilakukan sepasukan anggota penguat kuasa KPDNHEP Putrajaya, minggu lalu.Ketua Pengarah Penguat Kuasa KPDNHEP, Azman Adam berkata dua pekerja ditahan termasuk seorang lelaki bukan warga negara.Diesel dianggarkan berjumlah 9,000 liter ditemukan bersama beberapa peralatan lain. Turut disita, sebuah lori, peralatan penyambungan dan beberapa dokumen perniagaan dianggar berjumlah lebih RM99,000.“Premis itu gagal mengemukakan sebarang dokumen kebenaran daripada KPDNHEP berhubung urusan barang kawalan berjadual iaitu minyak diesel di bawah Akta Kawalan Bekalan 1961,” katanya dalam kenyataan hari ini.Kes berkenaan disiasat mengikut Akta Kawalan Bekalan 1961 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613).


Guru KAFA mengaku tidak bersalah, cederakan murid hingga patah kaki

MARANG, 12 Oktober- Seorang guru Kelas Agama dan Fardu Ain (KAFA) mengaku tidak bersalah menyebabkan cedera parah terhadap muridnya sehingga patah tulang kaki Julai lepas. .Berdasarkan kertas pertuduhan, tertuduh didakwa mengangkat dan menghempas mangsa di atas sebuah kerusi kayu. Pertuduhan ke atas Ahmad Mursyidin Abdullah, 37 dibuat di hadapan Majistret Engku Nurul Ain Engku Muda.Dia dengan sengaja didakwa menyebabkan cedera parah terhadap mangsa yang berusia sembilan tahun.Kejadian itu didakwa berlaku dalam kelas di sebuah sekolah rendah di daerah ini pada 4.15 petang, 6 Julai lalu.Dia didakwa mengikut Seksyen 325 Kanun Keseksaan yang jika sabit kesalahan tertuduh boleh dihukum penjara sehingga tujuh tahun dan denda.Majistret menetapkan ikat jamin sebanyak RM4,000 dengan seorang penjamin, manakala 17 November depan sebagai tarikh sebutan semula kes.Mahkamah turut menetapkan syarat tambahan iaitu tertuduh tidak boleh mengganggu mangsa dan saksi pendakwaan sepanjang prosiding berkenaan serta tidak boleh terbabit dengan jenayah.Pendakwaan dikendalikan Timbalan Pendakwa Raya Nik Rabiatul Adawiyah Nik Soupy, manakala tertuduh diwakili peguam Abdul Hayyi Salim.


Reman jurujual, pembantu rumah dera kanak-kanak hingga mati dilanjut

JOHOR BAHRU, 10 Oktober- Tempoh reman terhadap seorang jurujual kenderaan dan pembantu rumah warga Indonesia yang disyaki mendera seorang kanak-kanak berusia tiga tahun sehingga maut di Taman Skudai di sini pada 2 Oktober lepas, disambung enam hari lagi.Ketua Polis Johor Datuk Kamarul Zaman Mamat berkata kedua-dua suspek disambung reman mulai esok hingga 16 Okt untuk melengkapkan siasatan dengan lebih terperinci.“Orang ramai dinasihatkan supaya tidak membuat sebarang spekulasi memandangkan kes masih dalam siasatan mengikut undang-undang sedia ada,” katanya dalam kenyataan pada Isnin.

(Seorang kanak-kanak lelaki tiga tahun maut dipercayai didera rakan lelaki bapa dan pembantu rumahwarga asing di sebuah rumah di Taman Skudai Johor Bahru 3 Oktober lalu/BERNAMA)

Sebelum ini, lelaki berusia 28 tahun dan wanita berumur 40 tahun itu direman tujuh hari hingga hari ini bagi membantu siasatan mengikut Seksyen 302 Kanun Keseksaan.Dilaporkan bapa mangsa meminta bantuan daripada lelaki terbabit yang juga rakannya untuk menjaga dua anak mereka termasuk mangsa sejak tiga bulan lepas. -BERNAMA


Ditegur kerana mabuk, anggota RELA maut dibelasah dua beradik

PETALING JAYA, 10 Oktober - Seorang lelaki ditahan, manakala adiknya diburu kerana disyaki memukul seorang jiran mereka dengan topi keledar dan sebatang kayu sehingga mati di sebuah flat di Damansara, di sini pada Jumaat.Ketua Polis Petaling Jaya Mohamad Fakhruddin Abdul Hamid berkata seorang jiran mangsa melaporkan kejadian kira-kira pukul 9.15 malam dan polis yang bergegas ke lokasi mendapati mangsa terbaring dalam keadaan tidak sedarkan diri di hadapan rumahnya.Mohamad Fakhruddin berkata mangsa seorang lelaki berusia 45 tahun bertugas sebagai anggota Jabatan Sukarelawan Malaysia (RELA) sepenuh masa."Kejadian berpunca akibat rasa tidak puas hati seorang daripada suspek selepas ditegur mangsa kerana minum arak dan mabuk ketika menaiki lif bersama."Perbalahan dalam lif itu berlarutan dan sebaik lif berhenti di tingkat kediaman mangsa, suspek terus mengejar mangsa sehingga ke hadapan rumah dan memukulnya sebelum datang seorang lagi suspek turut memukul mangsa," katanya melalui kenyataan pada Sabtu.

Mangsa kemudian disahkan meninggal dunia di tempat kejadian oleh sepasukan pegawai perubatan yang turut hadir ke lokasi akibat kecederaan parah di bahagian kepala.Tambah beliau, anggota pasukan forensik yang melakukan siasatan di lokasi menemui satu topi keledar dan sebatang kayu dipercayai digunakan kedua-dua beradik itu dalam kejadian berkenaan serta satu pemetik api."Hasil siasatan lanjut, sepasukan anggota dari Ibu Pejabat Polis Daerah (IPD) Petaling Jaya berjaya menahan seorang lelaki tempatan berusia 26 tahun di satu lokasi di Kota Damansara kira-kira pukul 12.30 tengah hari."Soal siasat ke atasnya mendapati suspek mengaku terbabit dalam kejadian itu bersama adik lelakinya berusia 24 tahun yang kini masih bebas," katanya.Suspek pertama direman enam hari hingga 14 Oktober ini dan siasatan dibuat mengikut Seksyen 302 Kanun Keseksaan kerana membunuh.Mohamad Fakhruddin turut memohon kerjasama orang ramai menjejak seorang lelaki dikenali R Magendran dari di A-16-17 Blok A (Melur), Pelangi Damansara, Petaling Jaya bagi membantu siasatan.Orang ramai boleh menyalurkan maklumat dengan menghubungi Pegawai Penyiasat Mohd Hafizee Ismail di talian 013-358 7571.


Suspek bunuh wanita warga emas ditahan

SEREMBAN, 10 Oktober- Seorang lelaki ditahan dipercayai terlibat dalam kes pembunuhan seorang wanita warga emas di Taman Paroi Jaya pada 23 September lepas.Ketua Polis Daerah Seremban, ACP Nanda Maarof berkata, suspek berusia 45 tahun itu ditahan di sebuah pondok tepi jalan di Batu 4, Jalan Port Dickson-Teluk Kemang di sini kira-kira pukul 1.00 tengah hari.Tambah beliau, pihaknya turut merampas barangan kemas milik mangsa yang ditemukan bersama suspek.“Polis percaya dengan tertangkapnya lelaki ini, kes tersebut telah diselesaikan. Polis mengucapkan ribuan terima kasih atas maklumat orang ramai sehingga tertangkapnya suspek,” katanya dalam kenyataan hari ini.

(ACP Nanda Maarof, Ketua Polis Daerah Seremban)

Beliau berkata suspek akan direman sehingga 14 Oktober bagi membantu siasatan.Kes disiasat mengikut Seksyen 302 Kanun Keseksaan kerana membunuh.Media sebelum ini melaporkan mayat mangsa yang berusia 75 tahun itu ditemukan pada 8.25 malam dengan kesan kecederaan pada anggota badan di rumahnya di Jalan Kedidi 7, Taman Paroi Jaya di sini pada 23 September lepas.


Dua penganggur ditahan miliki dadah bernilai RM236,000

KOTA BHARU, 9 Oktober- Polis Kelantan merampas pelbagai jenis dadah bernilai RM236,000 selepas menahan dua penganggur lelaki, disyaki anggota sindiket pengedaran dadah dalam dua serbuan berasingan di Tanah Merah, Selasa lepas.Ketua Polis Kelantan Datuk Muhamad Zaki Harun berkata dalam serbuan pertama sebanyak 435 gram heroin dirampas bernilai RM200,000 manakala rampasan kedua pula membabitkan satu kilogram (kg) syabu bernilai RM36,000."Suspek pertama berusia 22 tahun ditangkap dekat Kampung Cherang Lali manakala suspek kedua yang berusia 40 tahun tinggal di Kampung Kusial Baru didapati positif methampethamine dan mempunyai rekod lampau iaitu lapan kes narkotik di Kampung Kusial Baru.

"Kedua-dua suspek direman selama tujuh hari bermula 5 Oktober lalu," katanya pada sidang media di Ibu Pejabat Polis Kontinjen (IPK) Kelantan, di sini hari ini.


Rayuan Isa Samad terhadap sabitan, hukuman didengar 7 Mac

PUTRAJAYA, 7 Oktober- Mahkamah Rayuan menetapkan 7 Mac depan untuk mendengar rayuan bekas pengerusi Felda Tan Sri Mohd Isa Abdul Samad terhadap sabitan dan hukuman enam tahun penjara serta denda bagi kesalahan rasuah yang berkaitan dengan pembelian sebuah hotel di Sarawak.Timbalan Pendakwa Raya Afzainizam Abdul Aziz ketika dihubungi mengesahkan perkara itu.Beliau berkata sebelum pendengaran rayuan, pengurusan kes ditetapkan pada 21 Februari depan, dan pihak pendakwaan serta pembelaan perlu menfail hujah masing-masing pada 14 Februari.Tarikh pendengaran itu ditetapkan berikutan pengurusan kes yang diadakan di hadapan Timbalan Pendaftar Mahkamah Rayuan Mohd Khairi Haron hari ini.Pada 3 Februari tahun lepas, Mahkamah Tinggi mensabitkan Mohd Isa, 72, atas sembilan pertuduhan rasuah RM3 juta berkaitan dengan pembelian Merdeka Palace Hotel & Suites di Kuching, Sarawak, oleh Felda.Kesalahan itu didakwa dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur antara 21 Julai 2014 dan 11 Disember 2015.Hakim Mahkamah Tinggi Datuk Mohd Nazlan Mohd Ghazali (kini merupakan Hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan jumlah keseluruhan 54 tahun, serta denda RM15.45 juta atau dipenjara 18 tahun jika gagal membayar denda berkenaan.

Tan Sri Mohd Isa Abdul Samad / FOTO BERNAMA

Bagaimanapun Mohd Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.Mahkamah menaikkan jumlah jaminan daripada RM800,000 kepada RM1.5 juta di samping menetapkan tertuduh perlu melaporkan diri di balai polis berdekatan setiap 1 hari bulan sehingga rayuan selesai, dan bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021. -BERNAMA


Rasuah polis RM50, warga Bangladesh didenda RM3,000

IPOH, 7 Oktober- Seorang pekerja ladang warganegara Bangladesh didenda RM3,000 oleh Mahkamah Sesyen di sini selepas mengaku bersalah memberi suapan kepada seorang anggota polis trafik berpangkat sarjan, tahun lepas.Hakim Ahmad Kamar Jamaludin menjatuhkan hukuman itu terhadap Khan Obaydul, 30, yang mengaku bersalah memberi rasuah sebanyak RM50 kepada anggota polis berkenaan sebagai balasan untuk melepaskannya daripada diambil tindakan undang-undang kerana tidak memakai topi keledar semasa menunggang motosikal.Khan Obaydul yang memakai baju merah mengangguk sewaktu pertuduhan dibacakan dalam Bahasa Melayu. Mengikut kertas pertuduhan, dia didakwa melakukan kesalahan itu di kawasan Jalan Kampung Muhibbah, Ayer Tawar, dalam Daerah Manjung lebih kurang 2 petang pada 11 Mei 2021. Lelaki itu melakukan kesalahan mengikut Seksyen 17 (b) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 214 Kanun Keseksaan yang membawa hukuman penjara maksimum 10 tahun atau denda atau kedua-duanya sekali, jika sabit kesalahan.Pendakwaan dikendalikan Timbalan Pendakwa Raya Maziyah Mansor, manakala tertuduh tidak diwakili peguam.

Pekerja ladang warganegara Bangladesh Khan Obaydul (tengah) didenda RM3,000 oleh Mahkamah Sesyen di sini selepas mengaku bersalah memberi suapan kepada seorang anggota polis trafik berpangkat sarjan, tahun lepas / FOTO BERNAMA

Mahkamah turut memerintahkan wang rasuah berjumlah RM50 dilucut hak di bawah Seksyen 40(1)(a) Akta Suruhanjaya Pencegahan Rasuah Malaysia 2009 kepada kerajaan.Tertuduh kemudiannya membayar denda berkenaan hari ini. -BERNAMA


Dua pengarah, seorang pengurus syarikat didenda RM175,950 jual kasut, selipar palsu

IPOH, 5 Oktober- Dua pengarah syarikat dan seorang pengurus masing-masing didenda RM175,950 oleh Mahkamah Sesyen di sini hari ini selepas didapati bersalah atas empat pertuduhan memperdagangkan 17,595 pasang kasut dan selipar berjenama palsu, tiga tahun lepas.Hakim Norashima Khalid turut memerintahkan pengarah syarikat Yap Kian Seng, 60, dan Sun Haixia, 40, serta pengurus Yap Yin Keat, 50, dipenjara dua tahun jika gagal membayar denda.Norashima juga mengenakan hukuman denda sebanyak RM263,925 ke atas syarikat Enhengda Sdn Bhd atas pertuduhan terbabit. Hakim membuat keputusan itu selepas pihak pembelaan gagal menimbulkan keraguan munasabah terhadap kes pendakwaan.Mengikut pertuduhan, mereka dan syarikat didapati ada dalam kawalan untuk pembekalan apa-apa barang yang baginya suatu perihal dagangan palsu digunakan bagi kesemua barangan itu seolah-olah barangan berkenaan tertakluk kepada apa-apa hak yang yang berhubung dengan cap dagangan berdaftar jenama berkenaan.Barangan itu melibatkan 2,290 unit selipar jenama PUMA, 12,011 unit kasut dan selipar jenama NIKE, 2,844 unit kasut jenama GUCCI serta 450 unit selipar jenama LEVI'S pelbagai saiz dan jenis.Kesalahan itu didakwa dilakukan di premis tanpa nama beralamat di nombor 5 & 7, Hala Perusahaan Kledang Utara 2, Kawasan Perindustrian Menglembu di sini pada kira-kira pukul 11.30 pagi, 18 Disember 2019.Pertuduhan ke atas ketiga-tiga individu itu dikemukakan mengikut Seksyen 8(2)(c) Akta Perihal Dagangan 2011 dibaca bersama Seksyen 34 Kanun Keseksaan dan boleh dihukum di bawah Seksyen 8(2)(B) akta sama yang memperuntukkan denda tidak melebihi RM10,000 bagi setiap barang yang diletakkan perihal dagangan palsu atau dipenjarakan maksimum tiga tahun atau kedua-duanya jika sabit kesalahan.Syarikat pula didakwa di bawah Seksyen 8(2)(c) Akta Perihal Dagangan 2011 dan boleh dihukum di bawah Seksyen 8(2)(A) akta sama yang membawa hukuman denda tidak melebihi RM15,000 untuk setiap barangan yang diletakkan perihal dagangan palsu, jika sabit kesalahan.

Mahkamah kemudian membenarkan permohonan pihak pembelaan untuk menangguhkan hukuman sehingga proses rayuan di Mahkamah Tinggi di sini selesai dengan kesemua tertuduh diikat jamin RM50,000 setiap seorang.Pendakwaan dikendalikan Pegawai Pendakwa Kementerian Perdagangan Dalam Negeri dan Hal Ehwal Pengguna (KPDNHEP) Muhammad Ridzuan Abd Rahim manakala kesemua tertuduh diwakili peguam Mohd Asri Osman dan Mohd Fitri Asmuni.


Kes dana 1MDB: Shafee mohon maaf beri kenyataan media berkaitan kes

KUALA LUMPUR, 5 Oktober- Peguam Tan Sri Muhammad Shafee Abdullah hari ini memohon maaf kepada Mahkamah Tinggi di sini berhubung kenyataan media yang dibuatnya baru-baru ini berkaitan kes rasuah bekas Perdana Menteri Datuk Seri Najib Tun Razak membabitkan 1Malaysia Development Berhad (1MDB).Bagaimanapun, peguam veteran itu menegaskan kenyataan media itu adalah tepat dan tidak keterlaluan.“Yang Arif, saya memohon maaf kepada mahkamah sekiranya terdapat salah tafsir terhadap kenyataan media tersebut. Kenyataan itu tepat dan tidak keterlaluan."Kenyataan media itu hanya mengatakan, pihak pendakwaan tidak memberikan kami dokumen dalam kes ini, tetapi kami telah mendapat dokumen itu. Itulah cara kami menyatakan pihak pendakwaan gagal untuk mendedahkan," katanya.Muhammad Shafee menjelaskan bahawa beliau menjawab pertanyaan pemberita mengenai wang yang dimasukkan ke dalam akaun Najib.“Wartawan bertanya, adakah benar kedua-dua transaksi ini datang dari Arab Saudi,” katanya.Pada peringkat ini, Timbalan Pendakwa Raya Datuk Seri Gopal Sri Ram berkata beliau menyatakan Muhammad Shafee boleh membangkitkan perkara itu di mahkamah."Beliau (Muhammad Shafee) boleh membangkitkan perkara ini di hadapan Yang Arif. Adakah beliau (Muhammad Shafee) mengharapkan kami berjumpa media dan mengatakan Tan Sri Shafee salah?"Saya boleh menerima jika beliau membuat aduan di hadapan Yang Arif. Mana-mana pengadu tentang cara kami (pendakwaan) menjalankan kes boleh membawanya ke hadapan Yang Arif. Tolong jangan berbincang dengan media, berhubunglah dengan kami," kata Sri Ram yang merupakan bekas hakim Mahkamah Persekutuan.Selepas mendengar hujah oleh kedua-dua pihak, Hakim Mahkamah Tinggi Datuk Collin Lawrence Sequerah berkata perkara berhubung kenyataan media itu telah selesai.Semalam, Sri Ram mengingatkan Muhammad Shafee supaya tidak menjalankan perbicaraan kes itu di media.Sri Ram berkata demikian sebagai respons kepada kenyataan media oleh Muhammad Shafee pada Isnin yang menyatakan bahawa aliran masuk dana ke dalam akaun Najib pada Februari dan Jun 2011 berjumlah kira-kira RM60.6 juta (kira-kira AS$20 juta) daripada kerabat diraja Arab Saudi, Putera Faisal Turki Al Saud.Pihak pembelaan mendakwa dana itu adalah sebahagian daripada hadiah kepada Najib daripada bekas Gabenor Wilayah Madinah, Saud Abdulaziz Majid Al Saud.Muhammad Shafee berkata pihak pendakwaan hanya menyatakan mengenai dua transaksi pindahan tetapi tidak menyatakan lima lagi pindahan ke dalam akaun Najib antara Ogos 2011 dan Ogos 2012, yang didakwa daripada Putera Turki dan Kementerian Kewangan Riyad berjumlah kira-kira AS$180 juta.

Peguam Tan Sri Muhammad Shafee Abdullah / FOTO BERNAMA

Peguam itu juga telah menyatakan surat daripada bekas gabenor yang dialamatkan kepada Najib, yang menyatakan jumlah derma yang dibuat kepada bekas perdana menteri itu.Perbicaraan diteruskan dengan mendengar keterangan saksi pendakwaan ke-39, bekas Pengarah Bukan Eksekutif AmBank Cheah Tek Kuang, 75, yang disoal balas Muhammad Shafee.Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.Perbicaraan bersambung petang ini. -BERNAMA


Rasuah projek solar: Pengurusan kes rayuan Rosmah pada 14 November

PUTRAJAYA, 5 Oktober - Tarikh baharu pengurusan kes rayuan Datin Seri Rosmah Mansor terhadap sabitan dan hukuman penjara 10 tahun serta denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak ditetapkan pada 14 Nov.Timbalan Pendakwa Raya Poh Yih Tinn berkata semasa pengurusan kes dalam talian di hadapan Timbalan Pendaftar Mahkamah Rayuan Mohd Khairi Haron hari ini, peguam Datuk Jagjit Singh memaklumkan bahawa mereka masih belum mendapatkan rekod rayuan.Poh berkata peguam itu juga memohon supaya rayuan anak guamnya terhadap keputusan hakim Mahkamah Tinggi Kuala Lumpur Mohamed Zaini Mazlan yang menolak permohonan supaya hakim menarik diri daripada mendengar perbicaraan kes itu dan membuat keputusan mengenai kes solar tersebut, didengar dahulu.“Saya memberitahu pendaftar bahawa pihak pendakwaan tidak membantah terhadap rayuan Rosmah supaya hakim menarik diri itu didengar terlebih dahulu,” kata Poh ketika dihubungi.

Mahkamah kemudian menetapkan 14 Nov untuk pengurusan kes seterusnya bagi menyemak pemfailan petisyen rayuan.Bagaimanapun, seorang lagi peguam Rosmah, Datuk Akberdin Abdul Kader memberitahu Bernama bahawa mereka masih belum memfailkan petisyen rayuan.Pada 1 Sept, Mohamed Zaini menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.Isteri bekas Perdana Menteri Datuk Seri Najib Tun Razak itu dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana hakim mengarahkan kesemua hukuman penjara berjalan serentak.Mahkamah juga memerintahkannya dipenjara 30 tahun jika gagal membayar denda itu.Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin. Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.Rosmah kemudiannya memfailkan rayuan terhadap sabitan dan hukumannya itu pada 2 Sept.Beliau turut memfailkan rayuan terhadap keputusan Mahkamah Tinggi yang menolak permohonannya supaya hakim itu menarik diri daripada mendengar dan membuat keputusan kes tersebut.- BERNAMA


16,163 saman dikeluarkan tidak patuh lampu isyarat dalam tempoh 16 hari

KUALA LUMPUR, 5 Oktober - Sebanyak 16,163 saman dikeluarkan Jabatan Siasatan dan Penguatkuasaan Trafik (JSPT) atas kesalahan tidak mematuhi lampu isyarat sepanjang Operasi Khas pada 15 hingga 30 September lalu.Operasi khas selama 16 hari itu melibatkan 1,659 lokasi di seluruh negara.Setiausaha PDRM, Deputi Komisioner Datuk Noorsiah Mohd Saaduddin berkata, sepanjang operasi berkenaan, sejumlah 71,069 kenderaan telah diperiksa dan 24,276 saman dikeluarkan bagi lain-lain kesalahan."Sebanyak 75 buah kenderaan pelbagai jenis telah disita di bawah Seksyen 64 Akta Pengangkutan Jalan 1987.“Dalam operasi berkenaan juga, PDRM telah membuat enam tangkapan di bawah Akta Pengangkutan Jalan 1987, lapan tangkapan di bawah Akta Dadah Berbahaya 1952 dan 13 tangkapan ke atas individu yang memiliki waran tangkap saman trafik," katanya menerusi kenyataan di sini.

Saman dikeluarkan di bawah Kaedah 17, Kaedah-Kaedah Lalu Lintas Jalan 1959 (kesalahan tidak mematuhi lampu isyarat) yang membabitkan motosikal (8,211), kereta (6,083), lori (528), bas (22) dan lain-lain kenderaan (1,055).Terdahulu, operasi telah dijalankan di seluruh negara dengan kekuatan seramai 1,541 orang, terdiri daripada 152 pegawai kanan polis dan 1,389 pegawai rendah polis.Beliau berkata, PDRM memandang serius sikap dan trend pengguna jalan raya yang mewujudkan risiko kemalangan ekoran tidak memberhentikan kenderaan di lampu isyarat.Justeru, orang ramai dinasihat supaya sentiasa berhati-hati dan mematuhi isyarat lalu lintas yang telah ditetapkan bagi menjamin keselamatan semua pengguna jalan raya.


LHDN tarik rayuan berkaitan cukai pendapatan terhadap anak Najib

PUTRAJAYA, 5 Oktober- Lembaga Hasil Dalam Negeri (LHDN) menarik balik rayuannya, yang difailkan di Mahkamah Rayuan, berhubung samannya terhadap anak bekas Perdana Menteri Datuk Seri Najib Tun Razak, Nooryana Najwa bagi mendapatkan RM10.3 juta cukai pendapatan tidak dibayar.Peguam Wee Yeong Kang yang mewakili Nooryana Najwa berkata LHDN memfailkan notis untuk tidak meneruskan rayuan itu pada Isnin.“Anak guam kami telah menyelesaikan kes cukainya selepas ejen cukainya dan LHDN berbincang mengenainya," katanya semasa dihubungi hari ini.Wee berkata rayuan LHDN yang dijadualkan didengar hari ini.LHDN merayu terhadap keputusan Mahkamah Tinggi Shah Alam pada 26 Ogos 2020 yang menolak permohonannya untuk mendapatkan penghakiman terus terhadap Nooryana Najwa bagi mendapatkan semula RM10.3 juta cukai pendapatan yang belum dibayar.Pada 24 Julai 2019, kerajaan Malaysia memfailkan writ saman dan penyataan tuntutan menerusi LHDN, di Mahkamah Tinggi, menamakan Nooryana Najwa selaku defendan.Menurut penyataan tuntutan, LHDN mendakwa Nooryana Najwa gagal mengemukakan Borang Nyata Orang Perseorangan mengikut Seksyen 77 Akta Cukai Pendapatan 1967 bagi Tahun Taksiran 2011 sehingga 2017.LHDN mendakwa sehingga kini, defendan masih gagal membayar amaun cukai pendapatan yang masih terhutang termasuk dengan kenaikan yang kesemuanya berjumlah RM10,335,292.36. - BERNAMA


Saman sivil terhadap Tommy Thomas: Mahkamah benarkan Najib hadir

KUALA LUMPUR, 4 Oktober - Mahkamah Tinggi hari ini membenarkan permohonan Datuk Seri Najib Tun Razak untuk menghadiri perbicaraan berkaitan saman sivil RM1.9 juta terhadap bekas Peguam Negara Tan Sri Tommy Thomas pada 21 Okt.Hakim Datuk Ahmad Bache memutuskan bahawa, Najib selaku plantif mempunyai hak untuk mendengar kes sivilnya.“Jika perbicaraan kes jenayah, perintah untuk mengemukakan mungkin boleh dibuat. Ia (permohonan pembatalan) mungkin bersifat interlokutori. Mahkamah ini setuju dengan permohonan kamu, mahkamah benarkan perintah seperti dipohon,” kata Hakim Ahmad menerusi prosiding secara dalam talian hari ini.Pada 21 Okt, mahkamah dijadualkan untuk menyambung mendengar permohonan Thomas untuk membatalkan saman Najib.Pada awalnya, Peguambela Najib Yudistra Darma Dorai menyatakan bahawa mahkamah mempunyai kuasa untuk membenarkan permohonan exparte oleh anak gumannya, yang pada ketika ini sedang menjalani hukuman penjara 12 tahun di Penjara Kajang bagi menghadiri perbicaraan mahkamah mengikut Seksyen 30 Akta Penjara.

Seksyen 30 menyatakan bahawa bila masa kehadiran seorang banduan dikehendaki dalam sesuatu mahkamah yang mempunyai bidang kuasa sivil atau jenayah, mahkamah itu boleh mengemukakan suatu perintah dalam bentuk yang ditetapkan dialamatkan kepada Pegawai yang Menjaga yang menghendaki pengemukaan banduan itu pada masa dan tempat yang dinyatakan dalam perintah.Pada 22 Okt 2021 Najib menfailkan saman mendakwa bahawa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika ituNajib, 69, mendakwa bahawa dia telah dituduh secara salah di mahkamah dalam kes 1Malaysia Development Berhad, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).Beliau memohon pengisytiharan bahawa Thomas telah melakukan penyelewengan dalam jawatan awam serta ganti rugi RM1.9 juta, termasuk yuran rundingan untuk pasukan audit menyemak dokumentasi bagi penyediaan fakta bagi menangani pendakwaan terhadapnya.- BERNAMA


KUALA LUMPUR, 4 Oktober- Bursa Malaysia Bhd mengingatkan orang ramai agar berhati-hati dengan kegiatan penipuan pelaburan secara dalam talian.Ini terutamanya membabitkan aplikasi Telegram dengan menyalahgunakan nama, logo serta menyamar sebagai kakitangan Bursa Malaysia.Bursa Malaysia dalam kenyataan memaklumkan, sebanyak 71,833 penipuan membabitkan kerugian berjumlah lebih RM5.2 bilion dilaporkan dari tahun 2020 hingga Mei 2022."Daripada jumlah itu, 11,875 kes adalah berkaitan penipuan pinjaman dan pelaburan."Sebagai usaha memastikan orang ramai kekal waspada, Bursa Malaysia akan memulakan beberapa siri hantaran dalam talian, #stayalert setiap minggu," menurut kenyataan itu.Pengendali bursa tempatan itu juga menasihati orang ramai, sekiranya menerima maklumat atau permintaan mencurigakan berkaitan pelaburan, dapatkan pengesahan atau laporkan menerusi e-mel atau talian tertera.

(Berhati-hati kegiatan penipuan pelaburan dalam talian)


Pendakwaan beri amaran kepada peguam Najib

(Peguam utama Datuk Seri Najib Tun Razak, Tan Sri Muhammad Shafee Abdullah/FOTO BERNAMA)

KUALA LUMPUR, 4 Oktober - Timbalan Pendakwa Raya Kanan Datuk Seri Gopal Sri Ram hari ini memberi amaran kepada peguam utama Datuk Seri Najib Tun Razak Tan Sri Muhammad Shafee Abdullah untuk tidak adakan perbicaraan di media berhubung kes rasuah RM2.3 bilion 1Malaysia Development Berhad melibatkan bekas perdana menteri itu.Bekas Hakim Mahkamah Tinggi itu memberitahu Hakim Datuk Collin Lawrence Sequerah bahawa kenyataan media dibuat Muhammad Shafee semalam seperti satu serangan terhadap pendakwaan yang menuduh mereka menyembunyikan bukti dalam kes tersebut.“Yang Arif, terdapat serangan secara langsung terhadap pihak pendakwaan bagi pihak tertuduh (Najib), beliau (Muhammad Shafee) berkata bahawa pihak pendakwaan gagal untuk mendedahkan transaksi itu."Sepatutnya, tertuduh menjalankan perbicaraannya di mahkamah dan bukannya pada masyarakat umum. Saya tidak boleh menjawab secara terbuka dan suatu yang tidak wajar untuk menjawab secara terbuka,” katanya.Beliau berkata pihak pendakwaan akan perlu memohon untuk menghalang pihak pembelaan bercakap dengan media, jika mereka meneruskan perbuatan ini.Semalam, Muhammad Shafee menyatakan bahawa aliran masuk duit ke dalam akaun Najib pada Februari dan Jun 2011 berjumlah kira-kira RM60.6 juta (kira-kira AS$20 juta) adalah daripada ahli keluarga diraja Arab Saudi, Putera Faisal Turki Al Saud.

(Pihak pendakwaan diwakili Timbalan Pendakwa Raya, Datuk Seri Gopal Sri Ram/FOTO BERNAMA)

Pihak pembelaan mendakwa bahawa dana itu merupakan sebahagian daripada hadiah kepada Najib daripada bekas Gabenor Wilayah Madinah, Saud Abdulaziz Majid Al Saud.Peguam itu berkata pihak pendakwaan hanya menyatakan mengenai dua transaksi pindahan, tetapi tidak menyatakan lima lagi pindahan ke dalam akaun Najib antara Ogos 2011 dan Ogos 2012, yang didakwa daripada Putera Turki dan Kementerian Kewangan Riyad berjumlah kira-kira AS$180 juta.Muhammad Shafee juga telah menyatakan surat daripada bekas gabenor yang dialamatkan kepada Najib, yang menyatakan jumlah derma yang dibuat kepada bekas perdana menteri itu.Pada perbicaraan hari ini Sri Ram menjelaskan bahawa surat yang sama telah dikemukakan dalam perbicaraan kes SRC International Sdn Bhd dan hakim perbicaraan, bersama hakim Mahkamah Rayuan dan Mahkamah Persekutuan, telah menolak bukti itu.“Jika mereka mahu bergantung kepada surat yang sama di dalam domain awam, anda tidak boleh katakan kami (pihak pendakwaan) menyembunyikan (maklumat itu), ia tidak relevan,” katanya, dan menambah bahawa kesnya adalah untuk membuktikan bahawa duit 1MDB masuk ke dalam akaun tertuduh.Pada ketika ini, seorang lagi peguam Najib, Wan Aizuddin Wan Mohammed mencelah dengan mengatakan bahawa kes itu perkara yang berbeza dan tiada kena mengena dengan perbicaran masa ini.“Yang Arif, Tan Sri Muhammad Shafee akan menjawab berkaitan perkara ini di mahkamah esok pagi,” katanya dan menambah Muhammad Shaefee tidak hadir ke mahkamah hari ini kerana beliau tidak sihat.Selepas mendengar hujah kedua-dua pihak, Hakim Sequerah berkata mahkamah akan menunggu jawapan Muhammad Shafee mengenai perkara itu esok.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan bersambung petang ini. - BERNAMA


Tiga lelaki ditahan ubah suai tangki minyak bot

(Foto ihsan Agensi Penguatkuasaan Maritim Malaysia)

KUALA KEDAH, 4 Oktober- Agensi Penguatkuasaan Maritim Malaysia (Maritim Malaysia) Zon Maritim Kuala Kedah menahan sebuah bot pukat tunda kelas C bersama tiga lelaki tempatan selepas dipercayai melakukan pengubahsuaian tangki minyak bot berkenaan di kedudukan empat batu nautika barat Kuala Kuar pada jam 2.30 pagi semalam.Pengarah Zon Maritim Kuala Kedah, Komander Maritim Noor Azreyanti Ishak berkata, bot nelayan tempatan terbabit ditahan ketika sedang bergerak dalam keadaan mencurigakan semasa dihampiri oleh bot ronda Maritim Malaysia yang sedang melakukan rondaan Op Aman di sekitar perairan Kedah. Ketika pemeriksaan dilakukan ke atas bot berkenaan, terdapat satu ruang asing yang dibuat di bawah rumah bot dan ditutupi dengan kayu papan lapis. Anggota penguat kuasa kemudian bertindak membongkar kayu papan tersebut dan menemukan dua tangki minyak yang telah diubah suai dan mengesyaki bot berkenaan terlibat dalam aktiviti penyeludupan minyak.Justeru itu, ketiga-tiga lelaki berkenaan ditahan bersama bot dan dibawa ke Jeti Zon Maritim Kuala Kedah untuk siasatan lanjut.Kes disiasat bawah Seksyen 8(b) Akta Perikanan 1985 iaitu melanggar syarat sah lesen seperti yang ditetapkan dalam buku lesen.Bagi kesalahan bawah Seksyen 8 (b) Akta Perikanan 1985 mereka boleh didakwa di mahkamah atas kesalahan melanggar syarat lesen. Jika disabitkan kesalahan boleh didenda tidak melebihi RM20,000 atau penjara tidak lebih dua tahun atau kedua-duanya sekali.

(Foto Ihsan Agensi Penguatkuasaan Maritim Malaysia)


Kerjasama erat dengan polis Thailand berjaya selesaikan kes culik ejen kosmetik

(Ketua Polis Negara, Tan Sri Acryl Sani Abdullah Sani)

GEORGE TOWN, 4 Oktober- Kerjasama erat dengan polis Thailand berjaya menyelesaikan kes culik seorang wanita warga Malaysia baru-baru ini, menurut Ketua Polis Negara, Tan Sri Acryl Sani Abdullah Sani.

Kata beliau kes penculikan membatitkan seorang ejen jualan kosmetik di Kelantan itu oleh sekumpulan lelaki berjaya diselesaikan menerusi kerjasama PDRM dengan polis Thailand.

"Malah suspek tempatan yang dipercayai masih berada dalam negara masih diburu dan urusan ekstradisi sedang diperhalus bagi membawa suspek yang berada di Thailand," kata Acryl Sani kepada pemberita selepas menghadiri Majlis Sambutan Peringatan Hari Polis Marin Ke-75 di Markas Pasukan Polis Marin (PPM) Wilayah 1, Batu Uban di sini.

Hadir sama Ketua Polis Pulau Pinang, Datuk Mohd Shuhaily Mohd Zain dan Komander PPM Wilayah 1, Asisten Komisioner Shamsol Kassim.

Dalam kejadian petang 13 September lalu, Rosnazira, yang turut dikenali sebagai Azi, diculik di rumahnya di Kampung Semat Jal, Wakaf Bharu, Tumpat oleh sekumpulan lelaki sebelum dibawa ke Thailand menerusi Sungai Golok.

Dalam perkembangan lain , Sani, kes-kes penculikan kanak-kanak untuk mendapatkan organ adalah tidak benar dan berharap masyarakat tidak menyebarkan maklumat yang tidak sahih.

Menyentuh mengenai persediaan menghadapi PRU ke -15, beliau berkata, pihaknya sudah bersedia dan yakin PRU ke-15 akan berjalan lancar.

(Perbarisan Majlis Sambutan Peringatan Hari Polis Marin Ke-75 di Markas Pasukan Polis Marin (PPM) Wilayah 1, Batu Uban, George Town)


Lebih 10,000 pengedar, penagih dadah dicekup di Kedah

ALOR SETAR, 4 Oktober- Seramai 10,221 pengedar dan penagih dadah ditangkap di Kedah dalam tempoh sembilan bulan tahun ini.Pelbagai jenis dadah bernilai RM11 juta turut dirampas.Ketua Polis Kedah, Datuk Wan Hassan Wan Ahmad berkata, daripada jumlah tersebut, hampir 2,000 kes daripada kes berkenaan melibatkan 2,500 tangkapan pengedar dadah.Rampasan dadah terbesar adalah syabu seberat 252.1 kilogram; diikuti ganja, candu dan daun ketum. Sehubungan itu, operasi berterusan dijalankan bagi membanteras pengedaran dan penyalahgunaan dadah di kalangan masyarakat.Kerjasama orang ramai juga diperlukan dalam menyalurkan maklumat berkaitan aktiviti penyalahgunaan dadah dalam komuniti.

(Ketua Polis Kedah, Datuk Wan Hassan Wan Ahmad)


Warga asing maut selepas pergaduhan di pusat hiburan

(Hasil siasatan polis mendapati mangsa dan rakannya dipercayai bergaduh dengan sekumpulan lelaki warga asing yang juga berketurunan Afrika/FOTO HIASAN BERNAMA)

KUALA LUMPUR, 4 Oktober- Seorang lelaki warga asing terbunuh dipercayai selepas terlibat dalam satu pergaduhan membabitkan tujuh lagi warga asing termasuk dua wanita, di sebuah pusat hiburan di Jalan Tun Razak, di sini, pada Isnin.Ketua Polis Daerah Wangsa Maju Supt Ashari Abu Samah berkata pihaknya menerima maklumat pada 5.35 pagi Isnin mengenai tiga lelaki warga asing berbangsa Afrika yang cedera disyaki akibat pergaduhan dan berada di wad kecemasan sebuah hospital swasta.“Hasil siasatan polis mendapati mangsa dan rakannya dipercayai bergaduh dengan sekumpulan lelaki warga asing yang juga berketurunan Afrika.“Mangsa yang berumur 32 tahun telah meninggal dunia ketika diberikan rawatan di hospital kerana mengalami kecederaan parah iaitu kesan luka akibat tetakan di belakang leher,” katanya dalam kenyataan malam ini.

(Suspek dibawa ke Ibu Pejabat Polis Daerah Wangsa Maju/FOTO HIASAN BERNAMA)

Ashari berkata kesemua suspek berumur lingkungan 26 hingga 40 tahun itu telah dibawa ke Ibu Pejabat Polis Daerah (IPD) Wangsa Maju untuk tindakan lanjut dan siasatan dijalankan mengikut Seksyen 302 Kanun Keseksaan.“Sehubungan itu, orang ramai yang mempunyai maklumat boleh menghubungi IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana-mana balai polis berhampiran. -BERNAMA


Kanak-kanak tiga tahun maut dipercayai didera rakan bapa, pembantu rumah

(Seorang kanak-kanak lelaki tiga tahun maut dipercayai didera rakan lelaki bapa dan pembantu rumah warga asing di sebuah rumah di Taman Skudai Johor Bahru pada Ahad/BERNAMA)

JOHOR BAHRU, 4 Oktober- Seorang kanak-kanak lelaki tiga tahun sembilan bulan maut dipercayai didera rakan bapa dan pembantu rumah warga asing dalam kejadian di sebuah rumah di Jalan Ria 2, Taman Skudai, di sini, pada Ahad.Ketua Polis Johor, Datuk Kamarul Zaman Mamat, berkata kejadian berlaku di rumah rakan lelaki bapa mangsa berusia 28 tahun, manakala pembantu rumah wanita warga Indonesia berusia 40 tahun.Beliau berkata bapa mangsa meminta bantuan daripada suspek lelaki yang merupakan seorang jurujual untuk menjaga dua anak mereka termasuk mangsa sejak tiga bulan lepas.“Bapa mangsa yang bekerja di Singapura dan ibu bekerja di Yong Peng telah meninggalkan dua anak mereka di rumah rakan dengan bayaran RM2,800 sebulan sejak tiga bulan lepas.“Hasil siasatan awal, kita dapati terdapat beberapa kecederaan di badan mangsa, begitu juga lebam dan sedikit luka, bagaimanapun, kita tunggu laporan menyeluruh selepas bedah siasat,” katanya pada sidang media di lokasi kejadian di sini, malam tadi.Menurutnya, suspek lelaki itu, yang mempunyai beberapa rekod jenayah lampau, dan pembantu rumah itu telah ditahan di lokasi kejadian pada tengah hari pada Ahad.

(Ketua Polis Johor Datuk Kamarul Zaman Mamat melihat suspek yang ditahan dalam kederaan polisketika dibawa membuat tinjauan rumah di mana mangsa kanak-kanak mati didera/BERNAMA)

“Dalam kes ini, kita akan dapatkan keterangan daripada beberapa pihak dengan turut dibantu oleh rakaman kamera litar tertutup (CCTV) yang terdapat di lokasi kejadian," katanya sambil menambah waktu kejadian masih dalam siasatan.Kamarul Zaman menjelaskan adik mangsa yang berusia setahun dan belum dipastikan jantinanya bagaimanapun, terselamat dan tidak mengalami sebarang kecederaan.Beliau berkata mayat mangsa dibawa ke Hospital Sultanah Aminah untuk dibedah siasat, manakala permohonan reman kedua-dua individu itu akan dibuat hari ini dan kes disiasat mengikut Seksyen 302 Kanun Keseksaan.-BERNAMA


JKDM Johor tumpas cubaan seludup lebih 9 juta batang rokok putih

(Rokok putih tanpa cukai disyaki diimport dari China dirampas JKDM Johor)

JOHOR BAHRU, 2 Oktober- 9.18 juta batang rokok putih tidak bercukai dipercayai diimport dari China untuk dibawa ke Pelabuhan Kota Kinabalu, Sabah, dirampas Jabatan Kastam Diraja Malaysia (JKDM) Johor, pada 11.20 pagi 22 September lalu. Kontena dari luar negara itu dipercayai transit di Pelabuhan Tanjung Pelepas, ditahan di Bay Pemeriksaan Kastam Gelang Patah.Pengarah Kastam Johor, Sazali Mohamad berkata, nilai rampasan dianggar berjumlah lebih RM10 juta termasuk cukai.Menurut beliau kontena tersebut diikrar membawa kain rentang, lampu, aksesori komputer, peralatan bakeri dan peralatan taman. "Imbasan ke atas kontena tersebut mendapati keputusan imej imbasan adalah meragukan dan dipercayai imej dagangan yang terdapat di dalam kontena tersebut tidak sama dengan muatan yang diikrar di dalam manifest," kata Sazali semasa ditemui pemberita di Menara Kastam, di sini. Kes disiasat mengikut Peraturan 18 Peraturan-Peraturan Zon Bebas (Pindaan) 2019 dan Seksyen 135(1)(a) Akta Kastam 1967.

(Pengarah Kastam Johor, Sazali Mohamad (dua dari kiri) menunjukkan gambar Formika atau lembaran lamina tanpa cukai yang dirampas)

Sementara itu, pada 7.45 malam 12 September lalu, JKDM menahan sebuah lori lapan tan di Jalan Austin Perdana, Johor Bahru, kerana membawa 2,335 keping lembaran lamina atau formika serta beberapa barangan lain termasuk set skru yang tidak diikrar dalam Borang Kastam Satu. Rampasan dianggarkan bernilai RM69,000 melibatkan cukai RM20,800. Kelindan lori berusia 30-an ditahan.  Kes disiasat mengikut Seksyen 135(1)(g) Akta Kastam 1967.


JOHOR BAHRU, 2 Oktober- Cubaan membawa masuk tayar tidak bercukai ke negara ini digagalkan Jabatan Kastam DiRaja Malaysia (JKDM) Johor menerusi penahanan dua kenderaan pelbagai guna (MPV) pada 10 malam 26 September lalu. Kedua-dua MPV ditahan di Taman Cemerlang Lancar, Senai, Kulai, selepas diekori penguat kuasa JKDM dari pintu masuk sempadan negara di Kompleks Sultan Abu Bakar (KSAB), Gelang Patah.  Pengarah Kastam negeri, Sazali Mohamad berkata, dua lelaki tempatan berusia 36 dan 41 tahun yang memandu MPV tersebut ditahan untuk siasatan lanjut.  69 tayar import baharu pelbagai jenama dan saiz untuk kegunaan kenderaan mewah, ditemukan dalam kedua-dua MPV. Anggaran nilai dagangan ialah RM41,400, melibatkan jumlah cukai RM19,500.

(Cubaan bawa masuk tayar tidak bercukai menggunakan MPV dipatahkan)

Kedua-dua MPV yang dianggar bernilai RM80,000 turut disita.

"Modus operandi sindiket penyeludupan ini ialah menyeludup masuk sejumlah dagangan tayar baharu pelbagai jenama dan saiz tanpa sebarang pengikraran melalui laluan penumpang di pintu masuk negara selatan tanah air," kata Sazali dalam sidang media di Menara Kastam, sini.Siasatan dibuat mengikut Seksyen 135(1)(e) Akta Kastam 1967.


Dua ditahan rompak wang, barang kemas RM76,000 milik pelayan restoran

KUALA LUMPUR, 1 Oktober- Polis menahan seorang lelaki tempatan dan seorang wanita warga Indonesia semalam, yang disyaki terlibat dalam satu kes rompakan di sebuah rumah kedai di Taman Saujana, Puchong dekat sini, dua hari lepas, membabitkan kerugian wang tunai dan barang kemas berjumlah kira-kira RM76,000.Ketua Polis Daerah Subang Jaya ACP Wan Azlan Wan Mamat berkata dalam kejadian pukul 4.00 petang Khamis, tiga lelaki memecah masuk rumah berkenaan sebelum bertindak menendang penghuninya iaitu seorang pelayan restoran warga Indonesia berusia 43 tahun.Katanya ketiga-tiga lelaki itu kemudian melarikan wang tunai berjumlah RM65,000 serta barang kemas bernilai kira-kira RM11,000 yang disimpan di dalam almari dan mangsa kemudiannya membuat laporan polis pada pukul 7.39 malam, hari yang sama.Dalam kenyataan hari ini Wan Azlan berkata semalam polis berjaya menahan seorang wanita yang merupakan rakan mangsa serta seorang lelaki di lokasi berasingan di Subang Jaya, kedua-duanya berumur sekitar 30-an hingga 40-an, dan hasil soal siasat kedua-dua suspek mengaku terlibat dalam kes berkenaan.Beliau berkata polis turut merampas wang tunai berjumlah RM17,000 serta pelbagai jenis barang kemas disyaki hasil rompakan daripada kedua-dua suspek dan polis sedang berusaha mengesan dua lagi lelaki yang identiti mereka belum dikenal pasti bagi membantu siasatan.

Katanya kes disiasat mengikut Seksyen 395 Kanun Keseksaan kerana rompakan berkumpulan dan orang ramai yang mempunyai sebarang maklumat berkaitan kes ini diminta tampil menyalurkannya ke Pusat Kawalan Daerah dengan menelefon 03-78627100 atau menghubungi pegawai penyiasat Insp Anthony John Sandanadas di nombor 012-5043470.


JOHOR BAHRU, 1 Oktober- Sembilan lelaki termasuk seorang warga asing diberkas dalami Ops Kontraban yang dijalankan di tiga lokasi berbeza sekitar Johor Bahru, Johor semalam dan hari ini. Ketua Polis Johor, Datuk Kamarul Zaman Mamat berkata, suspek berusia 20 hingga 41 tahun, disyaki terbabit kegiatan menyeleweng diesel bersubsidi.Suspek pertama diberkas 5.00 petang semalam, di sebuah stesen minyak di Skudai. Tangkapan itu membawa kepada penahanan tujuh lagi lelaki di sebuah stor yang dijadikan tempat penyimpanan diesel bersubsidi Ulu Tiram. Bertindak atas maklumat, seorang lagi suspek diberkas 2.15 pagi tadi, di sebuah tempat penyimpanan diesel di Pasir Gudang. 17,444 liter diesel bernilai RM49,000 dirampas dengan nilai keseluruhan rampasan termasuk beberapa peralatan, lebih RM281,000. Kes disiasat mengikut Seksyen 21 Akta Kawalan Bekalan 1961.

(Seorang warga asing antara ditahan dalam Ops Kontraban di Johor Bahru/Polis Johor)


Hampir 5,000 mesin bitcoin dirampas  Polis Manjung

MANJUNG, 1 Oktober- Sebanyak 4,939 unit mesin bitcoin dirampas sepanjang Op Bitcoin dilakukan Ibu Pejabat Polis Daerah (IPD) Manjung bermula Januari 2021 hingga kini. Ketua Polis Daerah Manjung ACP Nor Omar Sappi berkata rampasan itu dilakukan dalam operasi bersama unit Special Engagement Against Losses atau SEAL Tenaga Nasional Berhad (TNB) di Manjung.Menurutnya, 22 individu turut ditahan kerana terlibat menjalankan aktiviti perlombongan Bitcoin dengan menggunakan tenaga elektrik yang dicuri daripada talian bekalan elektrik TNB sepanjang tempoh itu."Kita telah lakukan 49 serbuan pada tahun lepas dan pada tahun ini sehingga September, 68 serbuan telah berjaya dilakukan, tahun lepas tangkapan kita buat 18 orang dan tahun ini empat orang. "Kesemua kes disiasat di bawah Seksyen 427 Kanun Keseksaan dan 37 (1) Akta Bekalan Elektrik 1990 kerana mencuri bekalan elektrik serta melakukan khianat ke atas harta benda milik TNB," katanya .Nor Omar berkata pihaknya akan menjalankan operasi secara berterusan dan memerangi kegiatan kecurian arus elektrik di dalam daerah Manjung. - BERNAMA

(Ketua Polis Daerah Manjung ACP Nor Omar Sappi)


Bekas penyelia projek didenda RM10,000, perdaya pengurus pembinaan

(Tertuduh, Abdul Halim Abdul Aziz (tengah) dihadapkan ke Mahkamah Sesyen, Seremban)

SEREMBAN, 30 September- Seorang bekas penyelia projek didenda RM10,000 di Mahkamah Sesyen, Seremban selepas mengaku bersalah atas pertuduhan memperdayakan seorang pengurus pembinaan supaya tidak mengambil tindakan berhubung kerja berkaitan sistem kebakaran di tapak projek, dua tahun lalu.  Hakim, Rushan Lutfi Mohamed menjatuhkan hukuman itu ke atas tertuduh, Abdul Halim Abdul Aziz, 40 tahun.Mengikut pertuduhan, tertuduh sebagai penyelia projek didakwa telah menipu seorang lelaki yang merupakan pengurus pembinaan dengan memperdayakannya supaya menyerahkan wang tunai RM 2,000. Wang tersebut bagi mengelak sebarang tindakan memberhentikan kerja pembekalan dan pemasangan sistem keselamatan kebakaran yang sedang dilaksana syarikat pengadu.  Kesalahan dilakukan sekitar Negeri Sembilan pada 29 Julai 2020.  Sehubungan itu, tertuduh didakwa di bawah Seksyen 417 Kanun Keseksaan, jika sabit kesalahan boleh dipenjara sehingga lima tahun atau dengan denda atau kedua-duanya.Terdahulu, pihak pendakwaan yang diwakili Timbalan Pendakwa Raya, Mohamad Azriff Firdaus Mohamad Ali tidak membantah hukuman berbentuk denda ke atas tertuduh, namun ia perlu mengambil kira kepentingan awam.Tertuduh yang tidak diwakili peguam dalam rayuannya memberitahu mahkamah bawa dia sudah menyesal dan tidak akan mengulangi kesalahan tersebut.


Ejen jualan kosmetik diselamatkan di Thailand dalam keadaan baik, masih di KL

(Ketua Polis Kelantan, Datuk Muhamad Zaki Harun)

KOTA BHARU, 30 September- Ejen jualan kosmetik yang diselamatkan di Thailand selepas dilarikan sekumpulan lelaki di kediamannya di Tumpat, Kelantan pada 13 September lalu kini berada di Kuala Lumpur dan dalam keadaan baik.Ketua Polis Kelantan, Datuk Muhamad Zaki Harun berkata, mangsa Rosnazirah Mohd Naim, 36 tahun akan dibawa pulang ke kampung halamannya dalam masa terdekat. “Saya juga ingin ucapkan terima kasih kepada JSJ kerana kes ini di Kelantan kami berbesar hati kerana dapat menyelamatkan mangsa dan sudah tentu hasil kerjasama dalam kalangan pegawai di sini dan Bukit Aman dan lain-lain yang turut terlibat termasuk masyarakat juga membantu kerana tak banyak timbulkan spekulasi selepas beberapa hari dan ini jangan buat spekulasi kerana ia juga membahayakan mangsa itu," katanya dalam satu sidang media.Beliau turut menjelaskan tiada sebarang bentuk bayaran dilakukan sepanjang kehilangan wanita terbabit.

(Rosnazirah  diselamatkan di Thailand selepas dilarikan sekumpulan lelaki di kediamannya di Tumpat pada 13 September lalu berada dalam keadaan baik)

Semalam Ketua Polis Negara, Tan Sri Acryl Sani Abdullah Sani mengeluarkan kenyataan media berhubung kejayaan polis menyelamatkan mangsa culik selepas penubuhan satu pasukan khas melalui Jabatan Siasatan Jenayah (JSJ) Bukit Aman bagi menyelesaikan kes penculikan seorang wanita yang juga merupakan ejen jualan produk kosmetik di Tumpat, Kelantan.Melalui siasatan dan kerjasama erat PDRM dengan Polis Diraja Thailand berjaya menjejaki lokasi mangsa sehingga berjaya membawa pulang mangsa kembali ke negara ini.Dalam kes berkenaan, tujuh suspek warga tempatan ditahan disekitar Kelantan, Selangor dan Kuala Lumpur bagi membantu siasatan di bawah Seksyen 3(1) Akta Culik 1961.Turut dirampas sebuah kenderaan yang digunakan suspek untuk melarikan mangsa.


Sarang dadah diserbu, 28 individu ditahan

PONTIAN, 30 September- Seramai 28 individu terlibat aktiviti penyalahgunaan dadah ditahan polis menerusi serbuan dijalankan di sekitar Pontian, Johor, selama tiga hari hingga Rabu lalu.Ketua Polis Daerah, Superintenden Mohammad Shofee Tayib memaklumkan kesemua mereka yang ditahan berumur 21 hingga 69 tahun.Ujarnya, serbuan menyasarkan kawasan – kawasan panas penagih dadah seperti di ladang kelapa sawit dan kampung nelayan.Polis turut merampas 58.58 gram heroin, serta 0.78 gram syabu yang dianggarkan bernilai RM2150.Tiga daripada suspek ditahan, mempunyai rekod dikehendaki polis manakala dua daripada suspek, berpotensi dikenakan kesalahan mengikut Seksyen tiga ( 1 ) Akta Dadah Berbahaya (Langkah – Langkah Pencegahan Khas ) 1985.Kes disiasat mengikut Akta Dadah Berbahaya 1952.

(Antara suspek yang ditahan menerusi serbuan dijalankan di sekitar Pontian, Johor)


Pemandu lori tular buang sampah ke dalam sungai ditahan

JOHOR BAHRU, 30 September- Padah membuang sampah ke dalam Sungai Wak Rabun Batu 33, Pontian, Johor, seorang pemandu lori berusia 52 tahun, ditahan selepas tindakannya itu tular di media sosial.Ketua Polis Johor, Datuk Kamarul Zaman Mamat berkata suspek dipercayai mendapat bayaran kerja mengutip sampah daripada kilang dan tempat pembuangan sampah, yang sepatutnya dibuang di tempat khas, namun suspek mengambil jalan mudah. " Saya telah mengarah IPD Pontian untuk mengesan suspek dan akhirnya selama lima jam pencarian suspek berjaya ditahan dan dibawa balik ke balai, kita buat ujian air kencing dan keputusannya negatif, tapi ada banyak kes di bawah dadah dan jenayah," katanya.

(Ketua Polis Johor, Datuk Kamarul Zaman Mamat)

Suspek kemudian dibebaskan dengan jaminan polis selepas dirakam percakapan selain dikompaun kerana memandu tanpa lesen GDL.  Suspek sudah diberi nasihat dan berjanji tidak akan mengulangi perbuatan tersebut, manakala lori miliknya dihantar ke Pusat Pemeriksaan Kenderaan Berkomputer (PUSPAKOM) bagi pemeriksaan lanjut.Polis turut bekerjasama dengan Perbadanan Pengurusan Sisa Pepejal dan Pembersihan Awam (SWCorp) yang juga menjalankan siasatan mengikut peruntukan undang-undang.Terdahulu, video berdurasi 36 saat tular memaparkan seorang pemandu lori memberhentikan lori satu tan sebelum memikul sampah dan membuangnya dari atas jambatan sungai tersebut.Kejadian itu tular di media sosial dan turut mendapat perhatian Menteri Besar Johor, Datuk Onn Hafiz.


Hina polis di TikTok, penganggur ditahan

JOHOR BAHRU, 30 September- Seorang penganggur ditahan disyaki membuat hantaran video yang menghina Polis Diraja Malaysia (PDRM), menerusi Aplikasi TikTok di rumahnya di Permas Jaya pada Rabu.Lelaki berumur 22 tahun ditahan anggota Bahagian Siasatan Penguatkuasaan Trafik Ibu Pejabat Polis Daerah (IPD) Johor Bahru Selatan.Ketua Polis Daerah Johor Bahru Selatan, Asisten Komisioner Raub Selamat memaklumkan, pihaknya menerima maklumat berhubung video yang tular itu pada jam 5 petang sebelum berjaya mengesan pemilik video TikTok terbabit sekali gus menahan lelaki tersebut.

(Ketua Polis Daerah Johor Bahru Selatan, Asisten Komisioner Raub Selamat)

Siasatan mendapati motif kejadian disebabkan suspek mahu mengejar populariti, dan mencari perhatian daripada pengguna lain.Polis turut merampas sebuah telefon bimbit, dipercayai digunakan suspek untuk memuat naik video tersebut yang telah dipadam.Kes disiasat mengikut Seksyen 504 Kanun Keseksaan, dan Seksyen 233 Akta Multimedia dan Komunikasi 1998.Sabit kesalahan, suspek bakal berhadapan denda tidak melebihi RM4,000 dan RM50,000 serta hukuman penjara tidak melebihi dua tahun, atau kedua – duanya sekali.-


JOHOR BAHRU, 29 September- Sebanyak 43 kes simbah cat, ugutan jenayah dan halangan salah di Johor berjaya diselesaikan polis menerusi tangkapan tujuh ahli kumpulan sindiket pinjaman wang tanpa lesen di sekitar Kota Tinggi dan Iskandar Puteri, 14 September lalu. Suspek terdiri daripada enam lelaki dan seorang wanita berusia 20 hingga 32 tahun ditahan dalam serbuan antara 9.00 pagi hingga 7.30 malam. Ketua Polis Johor, Datuk Kamarul Zaman Mamat berkata, sindiket ini aktif sejak Oktober tahun lepas, menawarkan pinjaman sehingga RM50,000 dengan kadar faedah 30% yang perlu dibayar semula secara mingguan.   "Sekiranya peminjam gagal membuat bayaran sindiket akan mengugut dan membuat perbuatan khianat simbah cat bagi menakutkan peminjam dan keluarga mereka supaya membayar balik wang pinjaman dengan kadar faedah lebih tinggi," kata Kamarul di sini. Kes disiasat mengikut Seksyen 5(2) Akta Pemberi Pinjaman Wang 1951 dan Seksyen 427 Kanun Keseksaan. (Tujuh ahli kumpulan sindiket pinjaman wang tanpa lesen ditahan, 43 kes selesai)


Lelaki terjun flat selepas tikam teman wanita

GEORGE TOWN, 30 September - Seorang wanita warga Myanmar ditemui mati dipercayai ditikam teman lelakinya dalam kejadian di Flat Taman Kilangin, Jalan Sungai Pinang, di sini pada petang Khamis.Dalam kejadian kira-kira pukul 8 malam itu, mangsa ditemui berlumuran darah dengan kesan tikaman di bahagian perut manakala teman lelakinya dikatakan bertindak terjun dari tingkat lapan flat berkenaan.Pemangku Ketua Polis Daerah Timur Laut, Superintenden V Saravanan berkata saksi kejadian yang juga rakan mangsa berkata, mereka baharu pulang dari tempat kerja dan ketika sampai di tingkat lapan suspek datang ke arah mangsa dan memeluk wanita itu dari belakang.

"Lelaki itu bertindak menutup mulut mangsa dan terus tikam di bahagian perut beberapa kali dengan senjata pisau. Saksi dikatakan cuba menyelamatkan mangsa, namun ditolak oleh suspek dan lelaki itu kemudian bertindak terjun dan ditemui mati," katanya kepada RTM.Menurut Saravanan, mayat kedua-dua warga asing itu kemudian dihantar ke Hospital Pulau Pinang bagi tujuan bedah siasat.Katanya, siasatan bagi mengetahui punca sebenar kejadian sedang dijalankan.


Empat lelaki ditahan, polis rampas rokok seludup bernilai RM2.08 juta

GEORGE TOWN, 29 September- Polis menahan empat lelaki dan merampas hampir dua juta batang rokok seludup bernilai lebih RM 2 juta termasuk cukai dalam serbuan Op Kontraban di dua gudang di Bukit Mertajam, Isnin lalu.Ketua Polis Pulau Pinang, Datuk Mohd Shuhaily Mohd Zain berkata, suspek berusia antara 40 hingga 55 tahun itu ditahan sekitar Permatang Tinggi dan Taman IKS Bukit Tengah. Sindiket dipercayai mendapatkan bekalan rokok seludup dari Lembah Klang yang kemudian disimpan dalam sebuah stor untuk edaran di kawasan Seberang Perai.

(Ketua Polis Pulau Pinang, Datuk Mohd Shuhaily Mohd Zain)

"Siasatan yang dijalankan melibatkan rampasan kenderaan dan rokok bernilai RM1 juta, manakala cukai dianggarkan RM1.32 juta di kawasan Seberang Perai", katanya.Kesemua suspek yang berasal dari Selangor itu dipercayai bekerja sebagai pemandu lori serta penjaga stor.  Suspek yang direman 14 hari hingga 14 Oktober ini akan disiasat di bawah 116C Akta Kastam 1967 kerana menyimpan, menyembunyi, memiliki atau mengedar atau menjual rokok tidak berbayar cukai. Jika sabit kesalahan, mereka berhadapan hukuman denda tidak kurang 10 kali ganda serta 20 kali ganda nilai cukai kastam atau denda tidak kurang RM50,000 serta tidak melebihi RM500,000 atau hukuman penjara tidak melebihi 5 tahun atau kedua-duanya sekali.


RAUB, 29 September- Seorang wanita warga Pakistan yang terbabit dalam rakaman yang tular memaparkan seorang kanak-kanak hampir menjadi mangsa culik di Genting Highlands pada 19 September lalu, dihadap ke Mahkamah Sesyen Raub.  Bagaimanapun, tiada pertuduhan dibacakan terhadap wanita itu, Bibi Nasihat, 42, dan tiada pengakuan direkodkan di hadapan Hakim Ahmad Faizadh Yahaya, ekoran ketiadaan jurubahasa. Pendakwaan dikendalikan S. Punitha manakala tertuduh diwakili peguam Amir Khusyairi Mohamad Tanusi.  Tertuduh didakwa mengikut Seksyen 350 Kanun Keseksaan kerana melakukan kekerasan jenayah dan jika sabit kesalahan boleh dihukum penjara sehingga tiga bulan atau denda sehingga seribu ringgit atau kedua-dua sekali.

(Warga asing dalam video cubaan culik kanak-kanak di Genting dihadapkan ke mahkamah)

Mahkamah pada mulanya menetapkan jaminan sebanyak RM7,000 dengan dua penjamin.

Namun peguam tertuduh memohon mahkamah mengurangkan jaminan atas alasan anak guamnya baru sebulan datang ke Malaysia mengikut suaminya yang bekerja sebagai pembantu kedai perabot dengan pendapatan RM1,600 sebulan.  Mahkamah kemudian membenarkan tertuduh diikat jamin RM3,000 dengan seorang penjamin warga tempatan serta syarat tambahan pasport diserahkan kepada mahkamah.  Mahkamah menetapkan 1 November sebagai tarikh sebutan semula kes.  Pada 19 September lalu, tular rakaman berdurasi 1 minit 20 saat di aplikasi perkongsian video Tik Tok menunjukkan seorang kanak-kanak nyaris menjadi mangsa culik beberapa individu dipercayai warga asing.


Op Lejang Khas: Geng Apik Setan, tumpas

KUCHING, 28 September- Ibu Pejabat Polis Daerah Kuching berjaya menumpaskan kegiatan sindiket curi motosikal yang dikenali sebagai "Geng Apik Setan" menerusi Op Lejang Khas.Menurut Ketua Polis Daerah Kuching, ACP Ahsmon Bajah, empat anggota sindiket tersebut ditangkap dalam satu serbuan yang dilakukan pasukannya pada 20 September lalu.Jelasnya tangkapan melibatkan kesemua ahli sindiket yang merupakan lelaki warga tempatan berusia lingkungan 21 dan 40 tahun yang mempunyai pelbagai rekod jenayah lampau berkaitan kes dadah dan curi."Geng Apik Setan ini dipercayai aktif sejak awal tahun ini dengan modus operandi menggunakan van untuk mencuri motosikal dan menggunakan alat pemutar skru yang telah diubah suai sebelum bertindak menghantar hasil curi ke sempadan negara untuk dijual," katanya.

(Ketua Polis Daerah Kuching, ACP Ahsmon Bajah)

Hasil serbuan tersebut polis telah merampas tiga buah motosikal dan sebuah van yang dimiliki oleh sebuah syarikat swasta di mana salah seorang daripada suspek bekerja.Pemilik van bagaimanapun tidak mengetahui kenderaan tersebut digunakan suspek untuk kegiatan jenayah yang dipercayai turut melibatkan rakan sejenayah di negara jiran.ACP Ahsmon turut mendedahkan sekurang-kurangnya 15 kes curi motosikal telah dilakukan oleh geng tersebut sejak awal tahun ini yang dianggarkan bernilai RM60,000.Kes disiasat di bawah Seksyen 379A Kanun Keseksaan.Setakat ini, Op Lejang Khas telah berjaya menumpaskan lima sindiket curi kenderaan dan orang ramai yang mempunyai maklumat boleh ke balai polis terdekat untuk tindakan lanjut.


5 lelaki dipenjara seumur hidup, 10 sebatan kerana culik pengurup wang

KUALA LUMPUR, 28 September- Lima lelaki dipenjara seumur hidup dan dikenakan 10 sebatan oleh Mahkamah Tinggi di sini hari ini selepas didapati bersalah menculik seorang pengurup wang bagi mendapatkan wang tebusan RM3 juta, enam tahun lepas.Hakim Datuk Akhtar Tahir menjatuhkan hukuman itu selepas mendapati pihak pembelaan gagal menimbulkan keraguan munasabah terhadap T. Shasitaran, 38, A. Ashokan, 39, Mohd Sultan Ahmad Kabir, 43, Ong San Chia, 37, dan Yeoh Shyh Ming, 33, di akhir kes pembelaan.Mahkamah memerintahkan setiap tertuduh menjalani hukuman penjara itu bermula dari tarikh tangkap pada 2 dan 3 Oktober 2016. Mereka dihantar ke Penjara Pulau Pinang untuk menjalani hukuman penjara.Sebelum ini, kes itu dibicarakan di Mahkamah Tinggi George Town di hadapan Hakim Akhtar, namun keputusan disampaikan oleh hakim tersebut di Mahkamah Tinggi di sini selepas beliau dipindahkan ke mahkamah itu.Dalam penghakimannya, Hakim Akhtar berkata terdapat bukti menunjukkan mangsa diculik di hadapan rumahnya dan kesemua tertuduh menuntut wang tebusan.Mahkamah mendapati kesemua tertuduh telah berbohong ketika memberikan keterangan bela diri bahawa mangsa tersalah mengenal pasti mereka yang menculiknya."Satu-satunya perkara yang perlu dipertimbangkan ialah niat untuk menculik dan mengurung mangsa, adakah untuk mengutip hutang, seperti yang dikatakan oleh kesemua tertuduh?"Namun, mahkamah mendapati pembelaan kesemua tertuduh tidak logik dan difikirkan semula kerana mereka berada di penjara bersama-sama dan mempunyai masa mencukupi untuk mengemukakan cerita sama,” kata hakim itu dan menambah keterangan mangsa bahawa mereka menculiknya adalah benar.Bagaimanapun, Hakim Akhtar berkata mangsa, yang menghidap penyakit diabetes hanya cedera pada ibu jarinya selepas tangannya digari dan mahkamah mendapati tiada keganasan melampau berlaku dalam kes itu.Mengikut pertuduhan, mereka didakwa melarikan secara salah dan menahan lelaki itu bagi mendapatkan wang tebusan sebanyak RM3 juta di tepi Jalan Rumbia berdekatan Kristal Garden, Bayan Lepas, kira-kira pukul 10.30 pagi, 28 September 2016.Pertuduhan dikemukakan mengikut Seksyen 3(1) Akta Penculikan 1961 dan dibaca bersama Seksyen 34 Kanun Keseksaan yang memperuntukkan hukuman mati atau penjara seumur hidup atau sebatan.Pada 1 Mac lepas, Mahkamah Tinggi George Town memerintahkan kesemua tertuduh membela diri terhadap pertuduhan itu selepas pihak pendakwaan berjaya membuktikan kes prima facie terhadap kelima-lima lelaki itu.Terdahulu, Timbalan Pendakwa Raya Muna Mohamed Jaafar berkata mitigasi kesemua tertuduh adalah bersifat peribadi semata-mata dan mahkamah perlu mengambil kira perbuatan mereka dalam menjatuhkan hukuman."Dinyatakan dalam Akta Penculikan, hukuman bagi kesalahan menculik adalah hukuman mati atau penjara seumur hidup dan sekiranya tidak dihukum dengan hukuman mati, boleh dikenakan sebatan.

"Ketika kejadian, mangsa berumur 66 tahun dan lelaki itu ditahan beberapa hari dengan tangannya bergari dan mata ditutup sebelum polis menemukannya," katanya dan menambah pihak pendakwaan menyerahkan kepada budi bicara mahkamah dalam menjatuhkan hukuman.Peguam yang mewakili tertuduh memohon anak guam mereka tidak dikenakan hukuman mati sebaliknya penjara seumur hidup dengan alasan mereka menanggung keluarga.Dalam prosiding itu, Shasitaran diwakili peguam K. Thangesvaran, Ashokan diwakili Chew Anthony, Muhamad Sultan diwakili Dev Chander manakala Ong dan Yeoh diwakili Ravi Chandran. -BERNAMA


Bekas pengarah AADK didenda RMN3,000 terima suapan RM400

MELAKA, 28 September- Seorang bekas pengarah Agensi Antidadah Kebangsaan (AADK) Negeri Melaka didenda RM3,000 oleh Mahkamah Sesyen Ayer Keroh kerana menerima suapan wang tunai, empat tahun lepas.Hakim Elesabet Paya Wan turut menjatuhkan hukuman penjara enam bulan sekiranya tertuduh, Mohamad Yusof Kameh, 55, gagal menjelaskan denda berkenaan. Mohamad Yusof terdahulu mengaku bersalah atas pertuduhan pilihan iaitu secara rasuah menerima untuk dirinya suatu benda berharga iaitu wang tunai RM400 tanpa balasan daripada Budyarif Rahmat yang mempunyai hubungan dengan kerja-kerja rasminya.Mohamad Yusof didakwa melakukan kesalahan itu di Pejabat Agensi Antidadah Kebangsaan Negeri Melaka pada 22 Jun 2018.Pertuduhan pilihan itu dibaca mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-keduanya, jika sabit kesalahan. Pendakwaan dikendalikan Pegawai Pendakwa Suruhanjaya Pencegahan Rasuah Malaysia Negeri Melaka Nur Syakila Yaacob manakala Mohamad Yusof diwakili peguam Datuk Naran Singh.-BERNAMA

(Bekas Pengarah Agensi Anti Dadah Kebangsaan (AADK) Melaka, Mohamad Yusof Kameh 55, (kiri) ketika didakwa di Mahkamah Sesyen Ayer Keroh atas empat pertuduhan menerima suapan wang tunai berjumlah RM5,900/Foto 18 Februari 2022/BERNAMA)


Lebih 12,000 kes penipuan kewangan dalam talian dilaporkan pada Januari-Julai

KUALA LUMPUR, 26 September- Sejumlah 12,092 kes jenayah penipuan kewangan dalam talian dilaporkan bagi tempoh Januari hingga Julai tahun ini, dengan nilai kerugian sebanyak RM414.8 juta.

Jabatan Siasatan Jenayah Komersial PDRM menggariskan tujuh bentuk jenayah utama iaitu belian dalam talian, pinjaman tidak wujud, pelaburan dalam talian, 'Macau scam', 'African scam', pintasan emel dan penipuan SMS. Ketua Polis Negara, Tan Sri Acryl Sani Abdullah Sani berkata, kelicikan penjenayah siber menggunakan teknologi, selain kesedaran masyarakat masih di tahap sederhana menjadi punca kes melonjak. "Bagi membendung kes jenayah ini dari terus berleluasa, PDRM telah bekerjasama dengan institusi perbankan dalam memastikan siasatan khususnya yang melibatkan akaun keldai dapat dilengkapkan dengan lebih cepat", katanya.Orang ramai diminta melaporkan maklumat berkaitan kes jenayah komersial menerusi CCID Infoline menerusi WhatsApp ke talian 013- 2111222.Beliau menyampaikan ucapan perasmian pameran maya Jenayah Kewangan anjuran bersama PDRM dengan Bank Negara Malaysia.

(Ketua Polis Negara, Tan Sri Acryl Sani Abdullah Sani)


Bicara kes gangguan seksual Ebit Lew esok

KOTA KINABALU, 26 September- Perbicaraan kes pendakwah Ebit Irawan Ibrahim Lew atau Ebit Lew melibatkan gangguan seksual akan bermula esok hingga 30 September di Mahkamah Majistret Tenom.Lew, 37, menghadapi 11 pertuduhan, antaranya didakwa mengaibkan kehormatan seorang wanita berumur 41 tahun dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.Dia dituduh melakukan perbuatan itu mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya jika sabit kesalahan.Majistret Nur Asyraf Zolhani akan mendengar kes itu manakala pendakwaan akan dikendalikan oleh Timbalan Pendakwa Raya Azreen Yas Mohammad Ramli dan Adibah Saiful Bahari.Barisan peguam Ram Singh, Kamarudin Mohmad Chinki, Timothy Daut, Kimberly Ye Wanchuin dan Chen Wen Jye akan mewakili Lew.

Pada Februari lepas, Lew mengaku tidak bersalah atas 11 pertuduhan berkaitan gangguan seksual dan dibebaskan dengan jaminan RM1,000 bagi setiap pertuduhan dengan dua penjamin.Tenom merupakan sebuah daerah di pedalaman Sabah terletak kira-kira 145 kilometer arah selatan dari Kota Kinabalu. -BERNAMA


Enam individu dikehendaki antara yang ditahan dalam Operasi Khas

KUALA KEDAH, 25 September- Enam individu yang dikehendaki polis, antara 89 yang ditahan termasuk lima wanita dalam operasi di sekitar kawasan Kuala Kedah.Hari kedua Operasi Khas Ketua Polis Kedah semalam menyaksikan sebanyak 159 rumah dan premis serta 382 individu telah diperiksa. Ketua Polis Kedah, Datuk Wan Hassan Wan Ahmad berkata, selain dari tangkapan dan rampasan, sebanyak 162 kenderaan telah di periksa dan 60 saman telah dikeluarkan atas pelbagai kesalahan trafik. Kesemua tangkapan dan rampasan dibawa balik ke IPD Kota Setar untuk siasatan lanjut.

(Enam individu yang dikehendaki polis, antara 89 yang ditahan termasuk lima wanita dalam operasi di sekitar kawasan Kuala Kedah)

"Kes disiasat mengikut Seksyen 15 (1) a Akta Dadah Berbahaya (ADB) 1952, Seksyen 39A (2) ADB 1952, Seksyen 4 (1) Akta Rumah Judi Terbuka (ARJT) 1953, Seksyen 30 (3) Akta Racun 1952, Seksyen 135 (1) (d) Akta Kastam dan Seksyen 6 (1)(c) Akta Imigresen 1959," katanya.  Jumaat lalu, menerusi operasi sama, empat individu yang 'dikehendaki' antara 69 individu ditahan. Mereka terdiri daripada 67 lelaki dan dua wanita telah ditangkap atas pelbagai kesalahan. Sebanyak 86 buah rumah dan premis serta 253 individu telah diperiksa. Selain itu, turut dirampas pelbagai jenis dadah, rokok seludup dan wang tunai.


Suami isteri antara lima ditahan disyaki terlibat sindiket edar dadah

JOHOR BAHRU, 26 September- Lima individu termasuk sepasang suami isteri ditahan kerana disyaki terlibat sindiket pengedaran dadah.Ketua Polis Johor, Datuk Kamarul Zaman Mamat berkata, kesemua suspek diberkas dalam empat serbuan berasingan di Iskandar Puteri dan Johor Bahru pada Jumaat lalu."Hasil serbuan polis merampas 21,000 gram ganja dan 784 gram syabu, bernilai RM68,000.Nilai rampasan keseluruhan termasuk sitaan kenderaan dianggarkan RM255,000," katanya dalam sidang media di sini.

(Datuk Kamarul Zaman Mamat, Ketua Polis Johor)

Jelas beliau, sindiket yang aktif sejak enam bulan lalu itu dipercayai menerima bekalan dadah dari negara jiran.Semua suspek berusia antara 22 hingga 32 tahun direman enam hari bagi membantu siasatan mengikut Seksyen 39B Akta Dadah Berbahaya 1952.


MAQIS rampas sarang burung bernilai RM250,000

SEPANG, 25 September- Jabatan Perkhidmatan Kuarantin dan Pemeriksaan Malaysia (MAQIS) merampas 150 kilogram (kg) sarang burung walet yang telah diproses bernilai kira-kira RM250,000 untuk dieksport ke Vietnam, di Lapangan Terbang Antarabangsa Kuala Lumpur (KLIA) di sini Khamis lepas. Pengarah MAQIS Selangor, Mohd Sobri Md Hashim berkata hasil pemeriksaan pada 1.00 tengah hari yang dijalankan oleh pegawai dari MAQIS dengan kerjasama Polis Bantuan Malaysia Airport ke atas seorang lelaki warga Vietnam mendapati 15 kotak gabus dibawanya tidak mempunyai dokumen sah seperti Eksport Permit dan Sijil Kesihatan."Berikutan itu, sarang burung yang telah diproses seberat 150kg itu telah ditahan untuk tindakan lanjut," katanya dalam kenyataan hari ini.Mohd Sobri berkata perbuatan mengeksport produk hasilan haiwan tanpa permit sah adalah menjadi suatu kesalahan di bawah Seksyen 11(2) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum dibawah Seksyen 11(3) akta sama.Jika disabitkan kesalahan, boleh didenda maksimum RM100,000 atau dipenjara selama tempoh tidak melebihi enam tahun atau kedua-duanya sekali."Pihak MAQIS sentiasa bersedia dalam melakukan tugasan di semua pintu masuk negara bagi memastikan komoditi haiwan, pertanian, ikan yang masuk mahupun keluar dari Malaysia mematuhi syarat dan peraturan ditetapkan bagi memastikan keselamatan makanan terjamin dan selamat dimakan oleh rakyat Malaysia," katanya.- BERNAMA

(MAQIS rampas 150 kilogram (kg) sarang burung walet yang telah diproses bernilai kira-kira RM250,000)


Bayi perempuan ditemukan atas jalan raya di Tambunan

KENINGAU, 25 September- Seorang bayi perempuan yang cukup sifat ditemukan ditinggalkan di atas jalan raya di Jalan Kampung Korikot, Tambunan dekat sini awal pagi Sabtu.Ketua Polis Daerah Keningau DSP Nor Rafidah Kasim berkata bayi perempuan itu, ditemukan orang awam pada pukul 1.05 pagi pada Sabtu sebelum membuat laporan kepada pihak polis.Beliau berkata pihaknya menerima laporan mengenai perkara itu pada pukul 2.38 pagi, dan siasatan awal mendapati, bayi perempuan tersebut ditemukan orang awam yang sedang dalam perjalanan pulang ke rumah.“Bayi tersebut dalam keadaan dibalut dengan kain putih bercorak bunga. Pengadu terkejut dan terus mengangkat bayi itu masuk ke dalam kereta.“Bayi terbabit kemudian dibawa ke Hospital Tambunan untuk pemeriksaan dan rawatan lanjut,” katanya dalam satu kenyataan.

(Ketua Polis Daerah Keningau DSP Nor Rafidah Kasim/FOTO FB POLIS DAERAH KENINGAU)

Nor Rafidah berkata bayi perempuan tersebut dalam keadaan stabil dan masih mendapatkan rawatan di hospital berkenaan.Beliau berkata kes disiasat di bawah Seksyen 317 Kanun Keseksaan dan orang ramai yang mempunyai sebarang maklumat berhubung kes itu, diminta menghubungi pegawai penyiasat  Inspektor Mohd Damsa Dahlan di talian 016-448 6747 -BERNAMA


42 Kes buli di sekolah di Perak sejak Januari hingga Julai

IPOH, 24 September- Sebanyak 42 kes buli direkodkan di sekolah di negeri ini sejak Januari hingga Julai tahun ini berbanding hanya dua kes sepanjang tahun lepas, kata Ketua Polis Perak Datuk Mohd Yusri Hassan Basri.Mohd Yusri yang ditemui pemberita selepas Program #Katakan Tidak Kepada Buli di Sekolah Menengah Kebangsaan Anderson, di sini awal hari ini berkata data berkenaan diperoleh daripada Jabatan Pendidikan negeri.“Perbezaan itu (dua kes pada tahun lepas kepada 42 kes pada Januari hingga Julai) berikutan penutupan sekolah-sekolah sewaktu fasa pandemik COVID-19,” katanya.Beliau berkata program #Katakan Tidak Kepada Buli bertujuan membendung kejadian buli dalam kalangan pelajar di asrama selain meningkatkan kesedaran dan pemahaman pelajar sekiranya terlibat dalam kesalahan jenayah dan buli.

(Ketua Polis Perak Datuk Mohd Yusri Hassan Basri/BERNAMA)

Mengenai perkembangan kes dua pekerja kuari tertimbus dalam runtuhan batu di tapak kuari di Keramat Pulai dekat sini pada 8 Mac lepas, Mohd Yusri berkata pihaknya telah menerima sampel DNA daripada waris Itam Lasoh, iaitu seorang daripada mangsa yang dipercayai tertimbus.Beliau berkata pihaknya kini menunggu sampel DNA daripada waris seorang lagi mangsa, Kheow Loo Siew Soon, yang difahamkan waris itu berada di luar negara.“Kita menunggu sampel daripada waris bagi kita memastikan adakah cebisan tulang yang dijumpai berpadanan dengan kedua-dua mangsa tersebut,” katanya.Dilapor pada Khamis lepas, operasi mencari dan menyelamat (SAR) bagi mengesan Itam, 43, dan Kheow, 49, dihentikan selepas penemuan pakaian dan cebisan tulang manusia termasuk jengkaut kedua di lokasi kejadian.Kesemua objek dihantar ke Jabatan Forensik Hospital Raja Permaisuri Bainun di sini untuk bedah siasat dan ujian DNA bagi pengesahan identiti.- BERNAMA


Pura-pura jadi pelanggan sebelum larikan rantai emas

ALOR SETAR, 24 September- Berpura-pura menjadi pelanggan sebuah kedai emas sebelum melarikan seutas gelang emas bernilai lebih RM20,000 dalam kejadian di Jalan Putra di sini.Suspek yang melarikan diri bagaimanapun berjaya ditangkap orang ramai di lampu isyarat Tambang Badak tidak lama selepas kejadian sebelum diserahkan kepada polis.Ketua Polis Daerah Kota Setar, ACP Ahmad Shukri Mat Akhir berkata, lelaki tersebut ditahan selepas pihaknya menerima laporan pada pukul 6.35 petang, 22 September lalu."Kejadian dilaporkan berlaku pada pukul 5.00 petang apabila suspek seorang lelaki warga tempatan berusia 21 tahun secara tiba-tiba melarikan diri bersama seutas rantai tangan emas anggaran berat 99.34 gram dari premis tersebut.Jurujual kedai emas berkenaan yang menyedari tindakan lelaki tersebut kemudiannya segera mengejar suspek sebelum menghubungi pihak polis," katanya.

(Rakaman CCTV menunjukkan suspek yang berbaju hitam melarikan diri bersama seutas rantai emas selepas berpura-pura menjadi pelanggan di sebuah kedai emas)

Tambah beliau, polis menggerakkan pasukan Cawangan Pencegahan Jenayah Balai Polis Alor Setar ke lokasi.Selepas ditahan, polis turut merampas seutas rantai yang dicuri bersama kenderaan yang dinaiki suspek.Kes disiasat di bawah Seksyen 380 Kanun Keseksaan.Suspek direman sehingga 26 September.Semalam, tular satu video berdurasi 1 minit 32 saat yang dimuatnaik menerusi aplikasi Tiktok oleh pemilik akaun AbeyYiey memaparkan kejadian seorang individu telah melarikan seutas barang kemas dari sebuah kedai emas.


Dakwaan culik di Genting Highlands, dua wanita asing ditahan

KUANTAN, 23 September - Polis menahan dua wanita warga asing bagi membantu siasatan berhubung dakwaan seorang kanak-kanak hampir menjadi mangsa culik di Genting Highlands yang tular di aplikasi Tik Tok baru-baru ini. Ketua Polis Bentong Supt Zaiham Mohd Kahar menerusi kenyataan pada Khamis, berkata suspek berusia 42 dan 50 tahun itu ditahan pada 11.30 pagi Khamis, dua hari selepas bapa mangsa yang merupakan warga tempatan membuat laporan polis berhubung kejadian. Kes disiasat bawah Seksyen 363/511 Kanun Keseksaan iaitu cubaan culik yang memperuntukkan hukuman penjara maksimum tujuh tahun atau denda, jika sabit kesalahan.

Pada Isnin, video berdurasi seminit 20 saat tular dari akaun Tik Tok milik @alfitry_azimi52, mendakwa seorang kanak-kanak hampir menjadi mangsa culik di pusat peranginan itu, yang turut dimuat naik di akaun Facebook Daily Traffic Report. - BERNAMA


Pengarah syarikat agensi pelancongan mengaku salah pengubahan wang hampir RM300,000

KOTA TINGGI, 22 September- Seorang pengarah syarikat agensi pelancongan mengaku bersalah di Mahkamah Sesyen di sini hari ini atas empat pertuduhan pengubahan wang haram berjumlah RM295,550, tiga tahun lepas.Mohd Nizam Noh, 49, membuat pengakuan itu selepas pertuduhan terhadapnya dibacakan di hadapan Hakim Norsiah Ujang.Mahkamah menetapkan 28 September ini untuk mendengar fakta kes sebelum menjatuhkan hukuman.Bagi pertuduhan pertama dan kedua,  Mohd Nizam didakwa memindahkan RM234,100 daripada akaun bank syarikatnya, Massnizam Group Travel & Tours Sdn Bhd, menerusi dua transaksi yang merupakan hasil daripada aktiviti haram kepada akaun miliknya.Pertuduhan ketiga pula, Mohd Nizam yang juga pengarah syarikat Tetuan Massnizam didakwa telah memindahkan RM17,450 daripada akaun bank syarikat itu menerusi satu transaksi yang merupakan hasil daripada aktiviti haram kepada akaun bank Massnizam Group Travel & Tours.Bapa tujuh anak itu turut didakwa bagi pertuduhan keempat iaitu telah memindahkan RM44,000 daripada akaun bank Massnizam Group Travel & Tours menerusi satu transaksi yang merupakan hasil daripada aktiviti haram kepada akaun isteri keduanya, Massuzah Zakaria, 47.Lelaki itu dituduh melakukan semua perbuatan tersebut di Maybank Islamic Berhad Cawangan Sungai Rengit, Pengerang dan Cawangan Kota Tinggi serta Bank Islam Malaysia Berhad Cawangan Kota Tinggi di sini, antara 17 Mac 2019 hingga 13 November 2019.

(Pengarah agensi pelancongan Mohd Nizam Noh, 49, mengaku bersalah di Mahkamah Sesyen hari ini atas empat pertuduhan pengubahan wang haram berjumlah RM295,550, tiga tahun lepas/BERNAMA)

Pertuduhan mengikut perenggan 4(1)(b)Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (Akta 613) yang boleh dihukum di bawah subseksyen 4(1) akta sama dibaca bersama subseksyen 87(1)(a) akta sama.Sabit kesalahan boleh dipenjara sehingga 15 tahun dan denda tidak kurang lima kali ganda jumlah atau nilai hasil aktiviti haram atau RM5 juta, mengikut mana lebih tinggi.Terdahulu, Timbalan Pendakwa Raya Norazihah Asmuni menawarkan jaminan RM50,000 dengan seorang penjamin dan pasport diserahkan kepada mahkamah.Bagaimanapun, Mohd Nizam yang tidak diwakili peguam merayu agar jumlah jaminan itu dikurangkan dan memaklumkan tidak dapat melantik peguam kerana tidak berkemampuan.Hakim menetapkan jaminan RM40,000 dengan seorang penjamin serta pasport diserahkan kepada mahkamah. -BERNAMA


Warga Bangladesh didakwa hasilkan, miliki lebih 700 bahan pornografi kanak-kanak

SEREMBAN, 22 September- Seorang lelaki warga Bangladesh, yang merupakan pelajar perubatan sebuah universiti swasta di Kuala Lumpur, mengaku tidak bersalah di Mahkamah Sesyen di sini hari ini atas 12 pertuduhan menghasilkan dan memiliki bahan pornografi kanak-kanakZobaidul Amin, 24, membuat pengakuan itu selepas pertuduhan terhadapnya dibacakan di hadapan Hakim Datin Surita Budin.Dia berdepan lapan pertuduhan mengarah atau menghasilkan suatu perbuatan pornografi kanak-kanak dalam bentuk gambar dan video menggunakan aplikasi Snapchat mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara 30 tahun dan minimum enam sebatan, jika sabit kesalahan.Bagi empat lagi pertuduhan, Zobaidul didakwa mengikut Seksyen 10 akta sama iaitu memiliki bahan pornografi kanak-kanak iaitu 740 imej digital di dalam telefon bimbit, pemacu USB serta cakera keras dan jika sabit kesalahan, boleh dihukum penjara tidak melebihi lima tahun atau denda tidak melebihi RM10,000 atau kedua-duanya. Tertuduh didakwa melakukan semua kesalahan di sebuah rumah di Bukit Rasah di sini antara 26 Okt 2021 hingga 19 Sept lepas.Timbalan Pendakwa Raya Zahida Zakaria memohon mahkamah supaya tidak membenarkan Zobaidul diikat jamin atas alasan kesalahan yang dilakukan adalah serius.Beliau berkata sekiranya jaminan diberikan, tertuduh dikhuatiri meneruskan aktiviti mengarah atau menghasilkan pornografi kanak-kanak dan mengganggu mangsa secara dalam talian.Peguam Harvindar Singh pula memohon agar anak guamnya dibenarkan diikat jamin atas alasan kesalahan di bawah akta itu boleh diberikan jaminan.

(Seorang lelaki warga Bangladesh, yang merupakan pelajar perubatan sebuah universiti swasta di Kuala Lumpur, mengaku tidak bersalah di Mahkamah Sesyen di sini hari ini atas 12 pertuduhan menghasilkan dan memiliki bahan pornografi kanak-kanak/BERNAMA)

Surita kemudian membenarkan Zobaidul diikat jamin RM8,000 bagi setiap pertuduhan dengan dua penjamin warganegara Malaysia.Mahkamah turut mengenakan syarat tambahan iaitu tertuduh perlu melaporkan diri di balai polis berdekatan setiap bulan dan menetapkan 30 Nov sebagai tarikh sebutan semula kes dan serahan dokumen. -BERNAMA


Kes Siti Bainun: Bella hadir beri keterangan

(Bella, kelihatan comel dengan mengenakan kostum 'Princess Elsa' ketika tiba di Mahkamah Kuala Lumpur)

KUALA LUMPUR, 22 September- Remaja perempuan sindrom down yang dikenali sebagai Bella tampil memberi keterangan di Mahkamah Sesyen Kuala Lumpur sebagai saksi pendakwaan ke-18 dalam perbicaraan kes pengasas Rumah Bonda, Siti Bainun.  Bagaimanapun, Timbalan Pendakwa Raya Zilfinaz Abbas memberitahu mahkamah bahawa perbicaraan akan dijalankan secara secara tertutup disebabkan Bella adalah mangsa dan keterangannya tidak boleh dilaporkan oleh mana-mana pihak termasuk media.  Hakim Izralizam Sanusi membenarkan permohonan tersebut dan meminta pihak media dan orang awam meninggalkan galeri awam.  Pada prosiding sebelum ini, Zilfinaz memohon peneman dan perantara Bella dilantik mengikut peruntukan di bawah Akta Keterangan Saksi Kanak-kanak 2007 untuk berada bersama remaja itu di sebuah bilik lain semasa perbicaraan dijalankan.  Dua individu tersebut adalah pegawai psikologi dari Jabatan Peguam Negara Dr Nor Jumawaton Shahruddin selaku perantara.  Pegawai dari Jabatan Kebajikan Masyarakat (JKM) Noor Faiidah Mohamed selaku peneman Bella.  Siti Bainun berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju,Kuala Lumpur.

(Bella, kelihatan comel dengan mengenakan kostum 'Princess Elsa' sambil memberikan tanda 'mini love' ketika tiba di Mahkamah Kuala Lumpur)


Polis tahan lelaki dipercayai pukul anak tiri

IPOH, 22 September- Polis menahan seorang lelaki yang dipercayai memukul anak tirinya, selepas remaja perempuan berumur 19 tahun yang dirujuk ke Hospital Taiping akibat cedera itu membuat laporan berhubung kejadian, tiga hari lepas.Ketua Polis Daerah Kerian Supt Mazuki Mat berkata kejadian di Parit Buntar malam Sabtu lepas itu dipercayai bermula dengan pertengkaran mulut antara remaja itu dan ibu kandungnya, sebelum suspek masuk campur dan bertindak menampar pipi sebelah kiri, menendang bahagian belakang badan dan memijak kepala remaja berkenaan.Beliau berkata susulan kejadian, remaja itu dibawa ke Hospital Parit Buntar sebelum dirujuk pula ke Hospital Taiping ekoran mengalami bengkak serta lebam di beberapa bahagian pada badan, dan suspek kemudiannya hadir menyerah diri pada hari Ahad sebelum dibebaskan dengan jaminan polis pada keesokkan harinya.“Siasatan masih dijalankan di bawah Seksyen 323 Kanun Keseksaan akibat mendatangkan kecederaan dan Seksyen 18A Akta Keganasan Rumah Tangga,” tambahnya,” katanya ketika dihubungi Bernama.- BERNAMA


50 mat rempit ditahan

KOTA BHARU, 21 September- 50 penunggang motosikal ditahan polis di bawah Seksyen 42 Akta Pengangkutan Jalan (APJ) 1987 menerusi Ops Khas Samseng Jalanan di seluruh negeri Kelantan.Pemangku Ketua Polis Kelantan, Datuk Muhammad Zaki Harun berkata, daripada jumlah terbabit 25 orang merupakan pelajar sekolah.Katanya, pihaknya memandang serius kegiatan merempit di negeri itu terutama dikalangan remaja yang boleh menjejaskan masa depan mereka.Beliau menerusi satu kenyataan media yang dikeluarkan berkata, dalam operasi yang dijalankan selama tiga bulan itu, 1,462 buah kenderaan termasuk motosikal dan kereta turut diperiksa. Mengulas lanjut, beliau berkata sebanyak 1,488 notis saman turut dikeluarkan oleh Jabatan Siasatan Dan Penguatkuasaan Trafik (JSPT) kepada pengguna jalan raya di atas pelbagai kesalahan dibawah APJ 1987. Menurutnya, sepanjang tempoh itu juga, 84 buah motosikal turut disita mengikut Seksyen 60 akta yang sama.

(Sebahagian motosikal dirampas dalam operasi Samseng Jalanan)


Bekalan elektirik di premis jalankan aktiviti judi dalam talian dipotong

KOTA TINGGI, 21 September - Polis Johor berjaya mematah cubaan mengaburi operasi judi dalam talian disebalik premis lain, apabila lima premis yang beroperasi lebih sebulan lalu diserbu dan diambil tindakan pemotongan bekalan elektrik.  Lima Individu disyaki penjaga premis berusia 20 hingga 40 tahun turut ditahan. Ketua Polis Daerah Kota Tinggi, Superintenden Hussin Zamora berkata susulan serbuan itu pihak polis dengan kerjasama Tenaga Nasional Berhad (TNB) menjalankan operasi pemotongan bekalan elektrik bermula pukul 10.30 pagi tadi.  Modus operandinya adalah berselindung disebalik perniagaan seperti kedai runcit, pasar mini, kedai tambah nilai serta kedai makan.

(Hussin Zamora ditemui pemberita ketika membuat serbuan di premisyang menjalankan aktiviti judi dalam talian, di sini)

"Aktiviti itu 'berselerak', ada di kawasan Felda, dalam bandar. Selagi boleh lakukan aktiviti haram ini, mereka akan lakukan.Selepas ini mana-mana premis boleh buat permohonan kepada polis bagi membuat pemasangan dan sekiranya didapati premis itu masih melakukan perkara sama, kita tidak akan benarkan," kata Hussin Zamora di sini.Operasi pemotongan dijalankan mengikut Seksyen 21A Akta Rumah Judi Terbuka 1953.  Kes disiasat mengikut seksyen 4(1)(c) dan 4A(a) akta sama.  Sepanjang Januari sehingga kini, sebanyak 63 serbuan berjaya dilakukan yang melibatkan 79 tangkapan.  Manakala tujuh premis telah diambil tindakan pemotongan bekalan elektrik.


Dadah, RM20.56 juta dirampas

SHAH ALAM, 21 September - Polis Diraja Malaysia (PDRM) berjaya menumpaskan dua sindiket pengedaran pelbagai jenis dadah berjumlah RM20.56 juta.Lima individu tempatan ditahan menerusi serbuan berasingan pada 13 dan 15 September lalu, kata Ketua Polis Selangor, Datuk Arjunaidi Mohamed.Jumlah rampasan seberat 200 kilogram termasuk heroin base, pil erimin five, syabu, ganja dan pil ekstasi.

(Arjunaidi bercakap dalam satu sidang media)

"Jabatan Siasatan Jenayah Narkotik (JSJN) Bukit Aman telah menangkap dua lelaki berumur 32 dan 35 tahun di kawasan tempat letak kereta berdekatan sebuah pasar raya di Ampang dan telah merampas 4 ketulan mampat disyaki dadah jenis 'heroin base'. Anggaran berat 1.54 kg," kata Arjunaidi di sini.Manakala menerusi serbuan kedua adalah hasil kerjasama JSJN Selangor, Johor dan Negeri Sembilan dan sebuah rumah di Petaling Jaya dipercayai makmal memproses dadah, diserbu.Modus operandi sindiket dipercayai memasarkan dadah sekitar Lembah Klang dan Selatan Tanah Air. Antara yang dirampas dua kereta dan lima motosikal.Lima suspek direman tujuh hari.


Cukai tertunggak lebih RM1.7 bilion: Najib, Nazifuddin berjaya gantung penghakiman

(Datuk Seri Najib Tun Razak (KIRI) dan anaknya Datuk Mohd Nazifuddin)

PUTRAJAYA, 21 September- Datuk Seri Najib Tun Razak dan anak lelakinya Datuk Mohd Nazifuddin hari ini berjaya mendapatkan perintah untuk menggantung pelaksanaan penghakiman terus diperoleh Lembaga Hasil Dalam Negeri (LHDN) dalam kes cukai tertunggak berjumlah lebih RM1.7 bilion dihadapi mereka sementara menunggu pelupusan rayuan di Mahkamah Persekutuan.Perintah itu direkodkan oleh panel tiga hakim terdiri daripada Ketua Hakim Negara Tun Tengku Maimun Tuan Mat dan Hakim Mahkamah Persekutuan Datuk Mary Lim Thiam Suan dan Datuk Rhodzariah Bujang."Perintah untuk menggantung pelaksanaan penghakiman terus dibenarkan sementara menunggu pelupusan rayuan kedua-dua perayu di Mahkamah Persekutuan," kata Tengku Maimun dalam prosiding yang dijalankan melalui sidang video, hari ini.Terdahulu, peguam Muhammad Farhan Muhammad Shafee, yang mewakili Najib dan Mohd Nazifuddin memaklumkan kepada panel tiga hakim bahawa LHDN selaku responden tidak membantah permohonan dua beranak itu untuk menggantung pelaksanaan penghakiman terus diperoleh LHDN sementara menunggu rayuan mereka diputuskan oleh Mahkamah Persekutuan.Perkara itu turut disahkan oleh Peguam Kanan Hasil Al-Hummidallah Idrus mewakili LHDN.Pada 10 Mei lepas, Najib dan Mohd Nazifuddin diberi kebenaran oleh Mahkamah Persekutuan untuk meneruskan rayuan terhadap keputusan Mahkamah Tinggi yang membenarkan permohonan LHDN memasukkan penghakiman terus itu bagi mendapatkan semula lebih RM1.7 bilion cukai tertunggak daripada mereka.Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin, bagi tempoh antara 2011 dan 2017.Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu.- BERNAMA